- Gregorio Suberviola Baigorri: El 9 de maig de 1896 neix a Morentin (Navarra) l'anarquista d'acció Gregorio Suberviola Baigorri, també conegut com Toribio Soberviola o Torinto. Sos pares es deien Nicasio Suberviola i Simona Baigorri. Era fill d'una família nombrosa de sis germans que treballaven de paleta –dos germans, però, es dedicaren a la vida religiosa. Visqué a Morentin fins al 1919, quan, després de fer el servi militar a Lizarra, marxà de ca seva primer a Saragossa i després a Sant Sebastià, que va ser quan s'integrà en el moviment llibertari. Treballà en el bastiment del Casino Gran Kursaal Marítim de Sant Sebastià com a capatàs de mines i, amb Manuel Buenacasa Tomeo, organitzà els obrers de la construcció, sobretot immigrants. En 1920, amb l'arribada de Buenaventura Durruti a Sant Sebastià, fou un dels creadors del grup d'acció de defensa «Los Justicieros», amb Moisés Ruiz, Cristóbal Aldabaldetrecu i Marcelino del Campo, força actiu a Saragossa i Sant Sebastià. Fou acusat d'haver projectat atemptats frustrats contra Fernando González Regueral, governador de Biscaia, i, fins i tot, contra el rei Alfons XIII d'Espanya aquell any i tot el grup fugí cap a Saragossa, on, amb el suport d'Inocencio Pina, aconseguiren salvar la pell. A la capital aragonesa projectaren crear una federació anarquista d'àmbit peninsular –clar antecedent de la Federació Anarquista Ibèrica (FAI)– que catalitzes la revolució i aconseguiren diners per a l'adquisició d'armes a Eibar gràcies a assalts d'entitats bancàries basques. Entre 1921 i 1922 es dedicà a l'estudi de la teoria anarquista i sembla que assistí a sessions de la Conferència de Saragossa de 1922. En aquesta època els membres de «Los Justicieros» s'amplià (Rafael Torres Escartín, Francisco Ascaso Abadía) i prengué el nom de «Crisol». A partir de 1922 el grup s'instal·là a Barcelona, on passaren penalitats i misèries, però aconseguiren reforçar el grup amb militants del Sindicat de la Fusta de la Confederació Nacional del Treball (CNT). L'octubre de 1922, gràcies a aquestes noves incorporacions, es constituí el grup «Los Solidarios». Aquest grup es plantejà novament la creació d'una federació anarquista i engegaren una campanya d'accions espectaculars amb la finalitat de lluitar frontalment contra l'Estat i crear un clima revolucionari amb l'establiment d'un Comitè Nacional Revolucionari. El març de 1923 fou detingut a Saragossa i fou involucrat en un crim contra membres del Sindicat Lliure. El 8 de novembre de 1923 aconseguí escapar de la presó saragossana. Quan era a la presó, el 17 de maig de 1923, el grup executà el tinent coronel Fernando González Regueral, exgovernador de Biscaia, i el setembre assaltà el Banc d'Espanya de Gijón, però, així i tot, fou implicat en les accions –només hagués pogut participar en aquestes accions si entre març i novembre estigués en llibertat. A partir del cop d'Estat de Primo de Rivera la persecució policíaca s'incrementà i el grup es va veure obligat a dispersar-se. A començaments de 1924, fou localitzat el seu domicili a Barcelona i durant l'enfrontament amb les forces de l'ordre, el 24 de febrer de 1924, davant ca seva, al carrer de Blai –encreuament amb el de la Creu dels Molers–, al Poble-sec de Barcelona, va morir Marcelino del Campo i ell resultà ferir. Gregorio Suberviola Baigorri va morir el 13 de març de 1924 a l'Hospital Clínic de Barcelona (Catalunya) a conseqüència de les ferides rebudes amb la topada amb la policia i va ser enterrat al cementiri de Montjuïc de la ciutat.\nNecrològica de Gregorio Charlez Bastida apareguda en el periòdic parisenc Solidaridad Obrera del 12 de gener de 1961\n- Gregorio Charlez Bastida: El 9 de maig de 1899 neix a Conchel (Montsó, Osca, Aragó, Espanya) l'anarcosindicalista Gregorio Alberto Charlez Bastida –el primer llinatge també citat Charles. Sos pares es deien José Charlez i Blasa Bastida. Milità en la Confederació Nacional del Treball (CNT) d'Esplucs (Llitera, Franja de Ponent). L'agost de 1937, quan la reacció comunista de la Divisió «Karl Marx» (27 Divisió de l'Exèrcit Popular de la II República espanyola), encapçalada per Enrique Líster Forján, contra les col·lectivitats llibertàries, va ser detingut i empresonar; el febrer de 1938 encara restava tancat a Casp (Saragossa, Aragó, Espanya). En 1939, amb el triomf franquista, passà a França. A l'exili s'establí a Mancet (Gascunya, Aquitània, Occitània) i milità en la CNT d'Anhan (Gascunya, Aquitània, Occitània). Sa companya fou María Pueyo. Gregorio Chalez Bastida va morir el 21 de desembre –algunes fonts citen erròniament el 22 de desembre– de 1960 a l'Hospital d'Aush (Gascunya, Aquitània, Occitània).\n- Marcel Wullens: El 9 de maig de 1899 neix a Esquelbecq (Nord-Pas-de-Calais, França) el mestre i el militant llibertari i sindicalista Marcel Maurice Julien Cornil Wullens. Sos pares es deien Armand Constant Victor Wullens, obrer i conreador, i Mathilde Euphrasie Devalckenaere. Son germà Maurice Wullens, mestre i anarquista com ell, el va ajudar a preparar l'examen per a l'Escola Normal de mestres. Esdevingué ensenyant i milità en la Federació Unitària de l'Ensenyament. Amb son germà Maurice va col·laborar en la revista Les Humbles (1913-1914 i 1916-1940), que dirigia, així com en el periòdic L'Insurgé (1925-1926). També va col·laborar en Germinal(1919-1933). Casat amb Marcelle Léa Robert, se'n va divorciar l'1 d'abril de 1924 i dies després, el 17 d'abril, es va casar al III Districte de París (França) amb la vídua Angèle Valérie Buchin. En aquesta època ja vivia a Ognon (Picardia, França). En 1925 els dos germans, a través de Boris Souvarine, signaren una protesta adreçada a la Unió Soviètica per obtenir l'alliberament de Nicolas Lazarevitch, empresonat des de 1924 a l'URSS. Però de sobte Maurice en retirarà la seva signatura i, tot defensant posicions bolxevics, trencarà amb son germà i amb l'anarquisme. Marcel restarà fidel al pensament llibertari i participarà a partir de 1925 en la revista sindicalista revolucionària La Révolution Prolétarienne. Assistí al Congrés Unitari de l'Ensenyament i poc després, Marcel Wullens va morir el 7 d'abril de 1928 de tuberculosi a l'escola d'Ognon (Picardia, França), on vivia. La seva mort va ser anunciada en La Révolution Prolétarienne del 15 d'abril de 1928 i aquesta revista obrí una subscripció per a la seva esposa, Angela Buchin, que arreplegà 1.175 francs.\nNecrològica de Gaspar Sánchez García apareguda en el periòdic tolosà Espoir del 20 de gener de 1963\n- Gaspar Sánchez García: El 9 de maig de 1901 neix a Xera (Pla d'Utiel, País Valencià) l'anarcosindicalista Gaspar Sánchez García. Sos pares es deien Manuel Sánchez i Toribia García. Va ser un dels fundadors de la Confederació Nacional del Treball (CNT) del seu poble natal. Milicià durant la guerra civil, va ser capturat al final d'aquesta a Requena (Plana d'Utiel, País Valencià) i reclòs a diverses presons del País Valencià (El Villar, El Puig, Sant Miquel dels Reis, Presó Model de València), abans de ser enviat condemnat a treballs forçats a l'embassament de Benaixeve. Aconseguí evadir-se amb altres vuit companys i, després de tres anys sobrevivint a la muntanya i en estret contacte amb la CNT valenciana, pogué passar a França, on treballà d'obrer agrícola i milità en la Federació Local de Carcassona (Llenguadoc, Occitània) de la CNT. Sa companya fou Valeriana Sánchez. Gaspar Sánchez García va morir el 7 de novembre de 1962 a Canet (Llenguadoc, Occitània) població on residia.\n- Ángel Castañeda Ochoa: El 9 de maig de 1909 neix a O Carril (Vilagarcía de Arousa, Pontevedra, Galícia) –altres fonts citen erròniament Catoira (Pontevedra, Galícia)– l'anarcosindicalista Ángel Castañeda Ochoa –algunes fonts citen erròniament com a segon llinatge Ochantado. Sos pares es deien José Castañeda García, mariner, i María Ochoa Lamardo, jornalera. Afiliat a la Confederació Nacional del Treball (CNT), el juliol de 1936, quan el cop d'Estat feixista, treballava de mariner al vapor mercant Cabo San Agustín, el qual es posà al servei de la II República fent travessies entre els ports republicans mediterranis i els de la Unió Soviètica. A finals de 1938, quan el triomf franquista en la guerra d'Espanya era un fet, el vaixell es trobava a Odessa i les autoritats soviètiques van impedir que hi retornés. La majoria de la tripulació, gairebé tots membres de la Unió General del Treball (UGT) i de la CNT, demanaren sense èxit papers per emigrar a França o a Llatinoamèrica. El 22 de juny de 1941 va ser detingut, amb el conjunt de la tripulació, per la policia secreta estalinista per negar-se a treballar a les fàbriques soviètiques i nacionalitzar-se soviètic i deportat a Iacútia (actual República de Sakhà) per a treballar en la construcció d'una línia fèrria. El novembre de 1942, amb els supervivents, va ser traslladat al camp de concentració 99 de Karagandà (Kazakhstan, URSS; actual República de Kazakhstan), on també van ser deportats una trentena de pilots alumnes de l'aviació republicana espanyola. Fins al 1940 es comunicaren directament amb sa família, deixant de fer-ho en aquesta data; però els parents en tenien notícies indirectes gràcies a expresoners alemanys, austríacs i d'altres nacionalitats. Més tard va ser tancat amb camp de concentració d'Schachty (Rostov, URSS). Gràcies a una campanya internacional engegada en 1947 per la Federació Espanyola de Deportats i Internats Polítics (FEDIP) i pel seu secretari, l'anarquista Josep Ester Borràs, i a la qual es van sumar altres organitzacions republicanes i sindicals en l'exili a excepció feta de les de filiació comunista, el març de 1954 va ser repatriat per la Creu Roja Internacional, amb altres supervivents, a bord del buc Semíramis cap a l'Espanya franquista. Cínicament, aquests antifeixistes, que van arribar al port de Barcelona (Catalunya) el 5 de maig de 1954, van ser repatriats per les autoritats comunistes juntament amb els exmembres de la nazifeixista «División Azul» que restaven tancats als camps de concentració soviètics. Desconeixem la data i el lloc de la seva defunció.\n- Francesc Pedra Argüelles: El 9 de maig –el certificat de defunció cita erròniament l'11 de març– de 1914 neix al barri de Sants de Barcelona (Catalunya) l'anarcosindicalista Francesc Joan Pere Pedra Argüelles, també conegut com Sisdits (Seisdedos) i El Badoc. Sos pares es deien Francesc Pedra Grivé, teixidor anarquista, i Casimira Argüelles Antuña, asturiana filla de miner. En 1922 sa mare va morir de càncer i l'any següent son pare de pneumònia. En 1923 es traslladà a l'Hospitalet de Llobregat i aviat entrà a fer feina com a aprenent de vidrier a Can Tarrida. En 1925 fou un dels animadors de la vaga d'aprenents del ram del vidre, organitzada clandestinament per la Confederació Nacional del Treball (CNT), que s'escampà per totes les fàbriques de Barcelona i que, dues setmanes més tard, guanyà. En 1929 fou nomenat delegat general de la Secció dels Forns de Vidre de la CNT. En 1930 s'instal·là al barri de Santa Eulàlia de l'Hospitalet. La nit del 14 d'abril de 1931, dia de la proclamació de la II República espanyola, participà amb el seu grup de joves llibertaris en l'assalt de la presó de dones de la Ronda de Sant Antoni, alliberant totes les preses que hi havia tancades. En 1931 també fou nomenant president del Sindicat d'Oficis Diversos de l'Hospitalet. En aquesta època conegué Dolores Peñalver (Lola), militant de «Mujeres Libres» i activista a la fàbrica tèxtil de Can Trinxet, que finalment serà sa companya. Durant els anys republicans, participà activament en les activitats de l'Ateneu Llibertari «Pau i Amor» del barri de Santa Eulàlia de l'Hospitalet. El 9 de desembre de 1933, amb la proclamació del Comunisme Llibertari a l'Hospitalet, fou nomenat membre del Comitè Revolucionari de la ciutat. En 1936 fou elegit vicepresident del Sindicat del Ram del Vidre i també en la secció del Vidre Buit. Durant les jornades de resposta a l'aixecament feixista de juliol de 1936, formà part del Comitè Revolucionari de Sants i intervingué activament en frenar el cop d'Estat des de Pedralbes a la zona de les Drassanes barcelonines. També va ser un dels que intentaren mitigar les ires populars contra els facciosos. Després participà en el procés col·lectivitzador del sector vidrier. En 1938, després de la caiguda del front d'Aragó i contravenint les ordres del seu sindicat, s'allistà com a voluntari i lluità a la batalla de l'Ebre. El gener de 1939 passà els Pirineus i fou tancat a diversos camps de concentració (Sant Cebrià, Agde, Clarmont d'Alvèrnia, Argelers, Carcassona). Després fou deportat al camp de concentració alemany de Magdeburg, a 60 quilòmetres de Berlín, on fou emprat com a «esclau del nazisme». Un cop alliberat i acabada la guerra, el 16 de novembre de 1945 creuà clandestinament els Pirineus i es pogué reunir amb sa companya. A finals dels anys quaranta la parella tindrà un fill, Germán –anteriorment havien tingut un altre infant però morí amb dos anys de xarampió. Amb documentació falsa, que va fer servir fins a finals dels anys cinquanta, pogué treballar en el sector del vidre i participà en diverses activitats socials, especialment en el moviment de jubilats i de pensionistes (Associació Coordinadora de Jubilats i de Pensionistes de l'Hospitalet i la Coordinadora de Jubilats i de Pensionistes, de la qual fou president) –els delegats italians al Congrés Internacional de Lille de Jubilats i Pensionistes li van guardonar amb una medalla al millor militant–, i d'associacionisme veïnal (Associació de Veïns de Pubilla Cases, Centre Social «La Florida», Centre Social de Can Vidalet, etc). Poc abans de la seva jubilació restà a l'atur i formà part de l'Assemblea d'Aturats que protagonitzà grans mobilitzacions. Fou íntim amic de Josep Peirats Valls. Durant els últims anys de sa vida col·laborà amb Comissions Obreres i amb el Partit dels Socialistes de Catalunya (PSC). El març 1994 donà documentació cultural i històrica a l'Arxiu Municipal de l'Hospitalet. Francesc Pedra Argüelles va morir el 12 de juny de 2000 a la residència d'ancians del barri de Pubilla Cases de l'Hospitalet de Llobregat (Barcelonès, Catalunya) i va ser incinerat al Cementiri Metropolità de Roques Blanques del Papiol (Baix Llobregat, Catalunya). Des de 2006 existeixen uns «Jardins de Francesc Pedra i Lola Peñalver» a l'Hospitalet. Son germà Camil Pedra (El Coix de Sants) fou un destacat militant anarquista dels grups d'acció confederals i morí a l'exili en la misèria després de rebutjar una pensió concedida per l'Estat francès per les seves accions amb la Resistència.\n- Gregorio Bitrián Juan: El 9 de maig –oficialment el 10 de maig– de 1916 neix a Alcalá de Gurrea (Osca, Aragó, Espanya) l'anarcosindicalista Gregorio Bitrián Juan. Sos pares es deien Benito Bitrián Buil i Escolástica Juan. Obrer agrícola i miner, en 1930 s'afilià a la Confederació Nacional del Treball (CNT). Quan l'aixecament llibertari de desembre de 1933 a Alcalá de Gurrea, va ser detingut i empresonat. El juliol de 1935 va ser novament detingut i l'agost d'aquell any va ser jutjat en consell de guerra a Osca pels fets de 1933 i condemnat a sis mesos d'arrest major. Després del cop militar feixista de juliol de 1936 i de la militarització de les milícies, lluità com a soldat enquadrat en la 127 Brigada Mixta (ex «Columna Roja i Negra») de la 28 Divisió («Divisió Ascaso») de l'Exèrcit Popular de la II República espanyola. En 1939, amb el triomf franquista, va caure presoner i va ser internat en diversos camps de concentració i presons (Saragossa, San Juan de Mozarrifar) i després enviat amb un Batalló de Treballadors a les mines d'Utrillas (Terol, Aragó, Espanya), on participà en la reconstrucció de la CNT clandestina. El febrer de 1947 va ser novament detingut i empresonat sota l'acusació de ser col·laborador i enllaç de la guerrilla. Un cop alliberat condicionalment, va sobreviure venent teles pels trens. El 12 de setembre de 1959 es casà a Zaragoza amb Juana Esteban Navarro. Gregorio Bitrián Juan va morir el 22 d'abril –algunes fonts citen erròniament el 23 d'abril– de 1973 al seu domicili de Saragossa (Aragó, Espanya) i va ser enterrat al cementiri de Torrero d'aquesta ciutat.\n- Maravilla Rodríguez Gómez: El 9 de maig de 1916 neix a Alcolea del Río (Sevilla, Andalusia, Espanya) l'anarcosindicalista Maravilla Rodríguez Gómez. Membre del moviment anarquista des de la seva joventut, participà activament en l'Ateneu Llibertari i les companyies teatrals del seu poble. Amb sos pares visità Cuba, on tenia família. En 1933 col·laborà en Nueva Humanidad, d'Alcolea del Río. El maig de 1936 era secretària de l'Ateneu Llibertari. Quan l'aixecament feixista de juliol de 1936, s'enrola en el «Batalló Ascaso» que actuà a la serra de Ronda (Màlaga, Andalusia, Espanya). En 1936 col·laborà en ¡Campo Libre!. Després de la guerra passà a França. Son company Pedro Travé Barrera va ser afusellat pels franquistes. En l'exili francès milità en la Confederació Nacional del Treball (CNT) de la regió parisenca. Entre 1985 i 1991 col·laborà en Cenit de Tolosa (Llenguadoc, Occitània). També en aquests anys col·laborà en el periòdic Pueblo Libertario de Còrdova (Andalusia, Espanya). A Épinay-sur-Seine (Illa de França, França), on vivia, tingué com a company el cenetista José Álvarez Corzo, nascut a Villanueva del Río (Sevilla, Andalusia, Espanya) i mort en 1990. El testimoni de Maravilla Rodríguez va ser recollit en els documentals Vivir la utopía (1997), de Juan Gamero, i Otro futuro (1998), de Richard Prost. Mare de dos infants, Maravilla Rodríguez Gómez va morir el 5 d'agost de 1998 a Saint-Denis (Illa de França, França) i va ser enterrada tres dies després al cementiri de Joncherolles de Villetaneuse (Illa de França, França).\n- José Pedreira de la Iglesia: El 9 de maig de 1919 neix a la Corunya (la Corunya, Galícia) el resistent antifranquista llibertari José Pedreira de la Iglesia, conegut sota diversos pseudònims (O Quemairán, Tomás Padilla, Caravana, etc.). Sos pares es deien Marcelino Pedreira de la Iglesia, fuster, i Ángela de la Iglesia Seoane. Fill d'una família acomodada de la Corunya, treballà de fuster com son pare i s'afilià a la Confederació Nacional del Treball (CNT). En 1944 s'integrà en el grup guerriller de Marcelino Rodríguez Fernández (Marrofer) i fou membre de «La Mariña», destacament volant de la IV Agrupació de l'Exèrcit Guerriller de Galícia comandat pel comunista Francisco Rey Balbis (Moncho) i del qual formaven part José Da Silva (Moreno) i José María Pan (Jaime). En aquesta època fou delegat del Comitè Regional de Galícia de la CNT en la citada agrupació guerrillera i intentà crear una guerrilla específicament confederal que no reeixí per manca d'armament. El 19 de maig de 1946 formà part de l'escamot de quatre guerrillers, entre ells Manuel Bello Parga, que executà a la seu del diari El Ideal Gallego de la Corunya el periodista falangista Arcadio Vilela Gárate. El 18 d'agost d'aquell mateix any, amb Francisco Rey Balbis, Antonio Seoane Sánchez, Amador Domínguez Pan (Pimentel) i altres, dóna mort el falangista Manuel Doval Lemat de Cambre (la Corunya, Galícia). En 1947 fou responsable d'un grup de la III Agrupació Guerrillera que actuà a la zona de Viveiro (Lugo, Galícia). Sobre la mort de José Pedreira de la Iglesia hi ha dues versions: una depurat pels estalinistes, segons la qual va ser assassinat en 1948 per Manuel Fernández Soto (Coronel Benito) seguint les ordres de Francisco Ray Balbis; i una altra, la certa, segons la qual va ser abatut, juntament amb Juan Gallego Abeledo (Comandante), Celia González Pernas, Juan Pérez Dopico (Xan de Genaro) i Josefa Escourido Cobo (Lúa), el 21 de juny de 1949 a Forcón (Silán, Muras, Lugo, Galícia) en un enfrontament amb la Guàrdia Civil. Va ser enterrat al cementiri d'Orol (Lugo, Galícia).\n- Francisco Olaya Morales: El 9 de maig de 1923 neix a Linares (Jaén, Andalusia, Espanya) l'escriptor i historiador anarquista Francisco Olaya Morales. Sos pares es deien Francisco Olaya i Dolores Morales. Mogut pels fets revolucionaris de 1934 a Astúries, començà a militar ben prest en el moviment llibertari local, afiliant-se a la Confederació Nacional del Treball (CNT) i a les Joventuts Llibertàries de Linares, de les quals fou nomenat secretari de Cultura. En 1937 va ser elegit secretari de Cultura i Propaganda del Comitè Provincial de Jaén de la Federació Ibèrica de Joventuts Llibertàries (FIJL) i responsable de l'emissió setmanal de Radio AEJ 37 de Linares. Durant la guerra realitzà tasques culturals com a milicià de la cultura enquadrat en la Columna Andalusia-Extremadura (88 Brigada Mixta). En acabar la guerra reorganitzà les Joventuts Llibertàries a Linares. El setembre de 1939 organitzà la primera vaga coneguda durant el franquisme, però fou detingut i empresonat a Úbeda fins al 1945. En 1949 s'exilià clandestinament a França, on, d'antuvi, va fer feina de miner. Després s'instal·là a París, on treballà com a traductor per a empreses i particulars. A França desenvolupà càrrecs orgànics rellevants en el Moviment Llibertari Espanyol (MLE) de l'Exili. Entre 1958 i 1960 dirigí Nervio, òrgan dels llibertaris andalusos. En 1961, en el Congrés de Llemotges, va ser nomenat secretari de Cultura i Propaganda del Secretariat Intercontinental (SI) de la CNT. El 23 de maig de 1961 signà l'Aliança Sindical entre la CNT i els sindicats Unió General de Treballadors (UGT) i el Sindicat de Treballadors Bascos (STB). Com a periodista, col·laborà en la premsa llibertària de l'exili i en nombroses revistes americanes. En aquesta època fundà i dirigí El Rebelde. En 1962 assistí com a delegat al Ple de Tolosa de Llenguadoc i l'any següent, representant la CNT de l'Exili, al Congrés de l'Associació Internacional dels Treballadors (AIT). En 1965 fou delegat per Neauphle al Congrés de Montpeller, que abandonà per desacords amb el cercle de Germinal Esgleas i Frederica Montseny. Va col·laborà amb Fernando Valera Aparicio, últim cap de govern de la República espanyola en l'Exili (1971-1977), realitzant missions diplomàtiques i estudis sociològics a Mèxic i a Iugoslàvia per a defensar els interessos dels exiliats espanyols. Durant un temps fou administrador de CNT. A partir dels anys seixanta es dedicà a la història del moviment anarquista i a la seva divulgació a través de llibres, conferències, congressos, etc.; també treballà com a historiador en universitats americanes. Posseeix un important arxiu i biblioteca que reuneix més d'un milió de documents originals o facsímils sobre la història moderna i contemporània d'Espanya i d'Europa, així com milers de llibres, microfilms i capçaleres de premsa. Trobem articles seus en nombroses publicacions llibertàries, com ara Bicel, Castilla Libre, Cenit, CNT, Frente Libertario, Ideas-Orto, El Rebelde, Siembra, Sin Fronteras, Solidaridad Obrera, Tierra y Libertad, etc. És autor de De una a otra revolución (1789-1918) (1961), España desnuda (1967), París 1968. La revolución frustrada (1972), Genocidio español en la España de los Austrias (1975), La comedia de la no-intervención en la guerra civil española (1976), La conspiración contra la República (1979), De la revolución industrial al cooperativismo (1983), La intervención extranjera en la guerra civil (1990), El oro de Negrín (1990 i 1997), Hispania y el descubrimiento de América (1992), Historia del movimiento obrero español (Siglo XIX) (1994), La gran estafa. Negrín, Prieto y el patrimonio español (1996), De la Puerta del Sol a Casas Viejas (2002), El expolio de la República. De Negrín al Partido Socialista, con escala en Moscú: el robo del oro español y los bienes particulares (2004), La gran estafa de la guerra Civil. La historia del latrocinio socialista del patrimonio nacional y el abandono de los españoles en el exilio (2004), Las verdades ocultas de la Guerra Civil. Las conspiraciones que cambiaron el rumbo de la República (2005), Los traidores de la Guerra Civil. El papel de los funcionarios del Estado, los oligarcas y las potencias extranjeras durante la contienda nacional (2005), Historia del movimiento obrero español (1900-1936) (2006), entre d'altres. En 2005 la Unión de Colectivos Librepensadors Acracia de Linares, juntament amb la productora Útopi, realitzà un documental sobre sa vida i obra, dirigit per Óscar Martínez, titulat El violento oficio de la Historia. Sa companya fou Vicente Serrano Rubio. Francisco Olaya Morales va morir el 16 de març de 2011 al seu domicili del XI Districte de París (França).\n- Claudio Cossu: El 9 de maig de 1940 neix a Viareggio (Toscana, Itàlia) l'advocat llibertari Claudio Cossu. En 1971 es llicencià en dret i treballà de funcionari en el sector sanitari. A partir del 2000, un cop jubilat, es dedicà a l'activisme social i cultural. En 2008 va ser un dels promotors, amb l'anarquista Paola Mazzaroli, del Grup Anarquista «Germinal» de Trieste, de l'organització «Cittadini Liberi e Uguali» (Ciutadans Lliures i Iguals), creada per denunciar les iniciatives feixistes promogudes des de les institucions, la qual denuncià els homenatges que es van fer al propagandista feixista Mario Granbassi. També va col·laborar amb el pacifista i antifeixista «Comitè Danilo Dolci». Lluità activament denunciant les violències que s'exercien contra el col·lectiu migrant. Intentà, sense èxit, obrir un Museu de la Resistència. En 2014, amb Claudio Venza, amb un prefaci de Fulvio Camerini, publicà el llibre Il razzismo fascista. Trieste, 18 de setembre de 1938. Claudio Cossu va morir el 22 de novembre de 2018 a Trieste (Friül).\n- Martí Borràs Jover: El 9 de maig de 1894 se suïcida a Barcelona (Catalunya) el sabater anarquista Martí Borràs Jover, conegut com El Sord, pels seus problemes d'oïda. Havia nascut el 23 de febrer de 1845 a Igualada (Anoia, Catalunya). Sos pares van ser Josep Borràs Vidal, un teixidor de cotó també igualadí, i Rosa Jover Faura, de Cornellà de Llobregat. Milità en el moviment anarquista del barri barceloní de Gràcia. El 19 d'octubre de 1869 es casà amb la també llibertària Francesca Saperas Miró, amb qui tindrà com a mínim 10 fills, dels quals, després d'un nin gran que es deia Joan, només van sobreviure cinc nines: Salut, Antonieta –que morí jove–, Mariona, Mercè i Estrella –Salut i Mariona també seran militants–, i el seu domicili es convertí en centre d'activisme llibertari i refugi de perseguits. En 1871 fou elegit membre del Comitè Local de la Federació Regional Espanyola de l'Associació Internacional dels Treballadors (FRE-AIT) de Barcelona i participà el 29 de març de 1871 en la redacció de la Protesta de la Asociación Internacional de los Trebajadores. Federación barcelonesa, publicada aquell mateix dia en La Federación, on va fer palesa la seva postura política dins els corrents de l'època: tot canvi social havia de ser pacífic i amb el consentiment del poble. Amb el pas del temps la seva actitud va anar decantant-se cap a posicions més radicals. Des del 22 de setembre de 1872 fou secretari de la Comarca de l'Est de la Unió de Constructors de Calçat de la Regió Espanyola i en constituí a ca seva la seu. Durant el Congrés Obrer de la Regió Espanyola, celebrat entre el 23 i 25 de setembre 1881 al teatre Circ de Barcelona, fou un dels oradors que s'oposà a l'entrada del Partit Socialista Obrer Espanyol (PSOE) de Pablo Iglesias a l'aliança. D'antuvi col·lectivista, evolucionà cap a l'anarcomunisme després d'entrevistar-se en 1875 amb Errico Malatesta en una estada d'aquest a Barcelona i de llegir els periòdics francesos Le Révolté i La Révolte; i formà un grup propagador del comunisme anarquista a Gràcia animat també per Emili Hugas. El maig de 1883, amb la secció de Gràcia, publicà un document, conegut com «Projecte de reglament de la Federació de la Regió Espanyola», on demanà la supressió del Consell Comarcal o, per defecte, del Consell Regional. A partir del 18 d'abril de 1886, i fins al 25 de novembre d'aquell any en que desaparegué, amb Emili Hugas edità el periòdic La Justicia Humana. Quincenal Comunista-Anárquico, primera publicació anarcocomunista de la Península. Malgrat tot, el seu grup anarcocomunista edità un nou òrgan d'expressió, Tierra y Libertad. Quincenario Anárquico-Comunista, que es publicà entre el 2 de juny del 1888 i el 6 de juliol de 1889, i que s'imprimia en un petit local de Gràcia i era distribuït per sa companya i per sa filla Salut. Creà la «Biblioteca Anarcocomunista», on traduí i publicà importants fullets –El Salariado, de Piotr Kropotkin; La sociedad al día siguiente de la Revolución i Autoridad y organización, de Jean Grave (Jehan Le Vagre); i Proceso de los anarquistas de Chicago–, i que distribuïa fullets editats a França. En aquesta època col·laborà en La Revolución Social, El Revolucionario i El Combate. Entre 1892 i 1894 col·laborà com a corresponsal en el periòdic de Buenos Aires El Perseguido. Periódico Comunista Anárquico. La policia el va implicar en l'atemptat contra el general Arsenio Martínez Campos a mans de Paulí Pallàs Latorre esdevingut a la Gran Via barcelonina el 24 de setembre de 1893. Detingut l'endemà del fet, fou tancat incomunicat durant 21 dies al castell de Montjuïc. El 15 d'octubre de 1893 va ser ingressat a la presó de Barcelona, al carrer de la Reina Amàlia. Borràs, que era completament sord, en no poder escoltar i contestar adequadament durant els continus i durs interrogatoris es desesperà totalment. Martí Borràs Jover s'emmetzinà ingerint una capsa de mistos el 9 de maig de 1894 a la cel·la de la presó Model de Barcelona (Catalunya) després d'haver escrit una carta a la seva dona on aconsellava a ses filles que treballessin a cor ple per l'anarquisme mitjançant el convenciment i no mitjançant la força. Durant el seu enterrament es produïren aldarulls quan un grup de companys interceptaren el carro fúnebre i intentaren arrabassar, sense èxit, la creu del taüt. Pocs dies després, el 16 de maig de 1894, la causa instruïda contra ell i altra vintena de militants anarquista, va ser sobreseguda definitivament. Deixà obres inèdites, com ara la peça teatral Un grano de arena.\nFoto policíaca d'Auguste Maillabuau (2 de juliol de 1894)\n- Auguste Maillabuau: El 9 de maig de 1901 mor a Le Varquès (Quiberon, Cantó de Quiberon, Bretanya) l'anarquista Auguste Léon Maillabuau. Havia nascut el 23 d'agost de 1863 al VI Districte de París (França). Sos pares es deien Auguste Maillabuau, mosso de cafè, i Léonie Louise Sagnard. Es guanyava la vida com a mosso en una taverna. En 1883 va ser sortejat per a fer el servei militar però va ser llicenciat per varius. El 19 d'abril de 1889 va ser condemnat a 50 francs de multa per «robatori». Segons un informe de la Prefectura de Policia, des de 1890 estava inscrit com a anarquista, freqüentant algunes reunions i relacionant-se amb anarquistes coneguts (Bondon, Numa Jourdan, Émile Spannagel, etc.). L'11 de desembre de 1891 va ser condemnat a sis dies de presó per «cops i ferides». En 1893 el seu nom figurava en un llistat d'adreces d'anarquistes de la II Brigada d'Investigacions de la Prefectura de Policia. El 26 d'abril de 1892 el seu domicili, al número 14 del carreró Couronnes de París, va ser escorcollat. Figura en un llistat de recapitulació d'anarquista del 26 de desembre de 1893. El 31 de març de 1894 envià una carta al prefecte de policia on protestava contra la reputació d'anarquista perillós que se'n tenia. El 30 de juny de 1894 el prefecte de policia lliurà una ordre d'arrest al seu nom sota l'acusació de pertinença a «associació criminal» i l'endemà el comissari de policia Brougnard del barri dels Invalides escorcollà el seu domicili del carreró Couronnes i trobà una llibreta que contenia cartes que havia enviat a diputats. Durant l'interrogatori negà ser anarquista, declarant-se «socialista patriota i no revolucionari». Havia estat president del Sindicat de Mossos Taverners i sembla que havia estat expulsat dels cercles anarquistes arran de la denúncia per venjança d'un tal Damour. El 2 de juliol de 1894 va ser fitxat en el registre antropomètric del laboratori policíac parisenc d'Alphonse Bertillon i dos dies després va ser lliurat al jutge d'instrucció Anquetil, a qui va declarar que el desembre de 1893, quan els anarquistes entraren en el sindicat, n'hi havia dimitit. Tancat a la presó parisenca de Mazas, el 9 de juliol de 1894 va ser posat en llibertat provisional i el juny de 1895 el seu cas va ser sobresegut. En l'última etapa de sa vida treballà de representant comercial.\nJaume Parés Adan\n- Jaume Parés Adan: El 9 de maig de 1946 és abatut per la policia a Barcelona (Catalunya) el militant anarcosindicalista i resistent antifranquista Jaume Parés Adan, conegut com El Abisinio, pels seus cabells negres i cresps. Havia nascut en 1910 a Barcelona (Catalunya). Sos pares es deien Joaquim Parés i Enriqueta Adan. Obrer metal·lúrgic, de jove s'afilià al Sindicat de la Metal·lúrgica de la Confederació Nacional del Treball (CNT) i a partir de 1926 entrà a formar part dels grups clandestins de defensa confederals. Quan l'aixecament feixista de juliol de 1936 s'allistà com a milicià en la Secció de Transport de la «Columna Durruti», treballant als garatges i tallers socialitzats Casanovas de Barcelona reparant i blindant els vehicles de la columna. També va fer d'escorta d'Eugenio Vallejo Isla, cap de la Secció de Siderometal·lúrgica de la Comissió d'Indústries de Guerra (CIG) de la Generalitat de Catalunya. Com a membre del Comitè de Defensa de la Federació Ibèrica de Joventuts Llibertàries (FIJL), en 1938 participà, amb Francesc Sabaté Llopart, en l'alliberament d'un company que havia estat ferit durant un enfrontament amb les forces de la Generalitat de Catalunya i que havia estat interrogat en una txeca estalinista. Quan el triomf franquista era un fet, passà a França. Durant l'ocupació nazi, participà amb la Resistència. Després de l'Alliberament, entrà a formar part del grup guerriller de Francesc Sabaté Llopart (Quico). El juliol de 1945, amb Quico, Joan Salas Millan (El Roget) i Emilio C., acompanyà a la Península Ángel Marín Pastor i Lucio Gómez Arnaiz, delegats del Moviment Llibertari Espanyol (MLE) encarregats de crear un Comitè d'Enllaç Permanent entre l'exili i l'Interior. El 20 d'octubre de 1945, amb Sabaté i Salas, gràcies a les informacions facilitades per Victorio Gual Vidal, participà en l'alliberament durant un trasllat de tres presoners, un comunista i dos companys confederals. Després, també amb Sabaté, participà en diverses expropiacions a diferents entitats bancàries i a capitalistes acabalats de l'Hospitalet de Llobregat. Interceptat per la policia, Jaime Parés Adan va ser cosit a trets per la policia franquista, sense cap possibilitat de resposta, el 9 de maig de 1946 quan entrà a l'escala del domicili de sa companya a la Travessera de Gràcia de Barcelona (Catalunya) on es refugiava. Va ser enterrat al cementiri de Montjuïc de Barcelona. Sa companya fou Dolors Benet Nayet, amb qui tingué tres infants (Enric, Joan i Montserrat).\n- Maurice Charvoz: El 9 de maig de 1954 mor a Martigny (Valais, Suïssa) el biòleg, escriptor, poeta, lliurepensador, maçó, pedagog, anarquista i polític Maurice Fabien Charvoz –a vegades el llinatge citat Charvot, fins i tot per ell mateix– i que va fer servir el pseudònim Julius Vindex. Havia nascut el 12 de febrer de 1865 a Villette (Bagnes, Valais, Suïssa). Era el fill primogènit de Maurice Fabien Charvoz i de Marie Françoise Besse. Després d'estudiar quatre anys a la Gran Escola de Bagnes dels pares caputxins, entrà la tardor de 1881 al col·legi de l'Abadia Territorial de Saint-Maurice d'Agaune (Valais, Suïssa), que hagué d'abandonar per qüestions financeres. Després de fer algunes feinetes i treballar a l'hostaleria, retornà a col·legi de Sant-Maurice amb la finalitat d'engegar la carrera eclesiàstica. El 27 d'agost de 1885 va ser iniciat com a novici a l'Abadia i en 1886 entrà al Seminari de Sion (Valais, Suïssa). Perduda la fe, abandonà la religió. El mateix 1886 començà a estudiar ciències a la Universitat de Ginebra (Ginebra, Suïssa), que hagué d'interrompre per raons financeres –posteriorment va continuar els estudis de manera lliure a la Universitat de Lió (Forez, Arpitània) i finalment en 1926 obtingué el doctorat en biologia experimental a la Sorbona de París (França) amb la tesi «Recherches biologiques expérimentales sur les fonctions sensorielles et psychiques des Téléostéens». El 5 de novembre de 1888 es casà a Le Châble (Bagnes, Valais, Suïssa) amb Louise Esther Pache, amb qui regentà a la plaça d'aquesta població una botiga de teixits propietat d'ella. En aquests anys es dedicà a la lectura, a l'estudi de llengües, a col·laborar en publicacions periòdiques i a fer conferències, passant temporades a París, Lió i Ginebra. Va fer amistat amb altres estudiants anarquistes, com ara Max Nettlau i Paraskiev Stoianov. També exercí la medicina de manera gratuïta al seu poble, com una mena d'«apostolat», i per això també era conegut com Dr. Charvoz. En 1891 publicà Le Val de Bagnes et ses environs. En 1893 participà, amb una quinzena de pagesos, en la fundació del grup anarquista de Bagnes i en 1894 la policia francesa el va incloure en el registre d'anarquistes residents a l'estranger. Fou el fundador en 1892 de la primera societat musical («L'Avenir») de Bagnes, que perdura a dia d'avui; de la Societat de Socors Mutus de Bagnes, inaugurada en 1897 –posteriorment va ser nomenat president d'honor de la Federació de Societats de Socors Mutus del Valais–; i, sembla, d'un grup de «La Libre Pensée». També participà en el desenvolupament del moviment feminista a la zona, sobretot fent conferències al respecte –en 1910 publicà La femme. Son évolution sociale dans l'humanité. A partir de 1899 formà part de la Lògia de Bex (Vaud, Suïssa) de la maçoneria. En 1900 fou un dels creadors, amb Alphonse Michaud, de l'Escola Lliure de Bagnes, que arreplegà d'antuvi els nins i nines que havien sortit de l'escola catòlica, fet que provocà un gran escàndol entre els religiosos de la població –gràcies al suport de la Lògia «Alpina» de la francmaçoneria, aquesta escola es mantingué fins a 1943. Entre 1903 i 1931 mantingué correspondència amb l'anarquista lliurepensador Gustave Brocher, que passà temporades al seu domicili, i entre 1929 i 1948 amb André Georges Roulot (Lorulot). En 1909 publicà L'École Libre du Valais. El 13 de novembre de 1918 presentà a l'Institut Nacional de Ginebra el seu treball històric Un pédagogue valaisan. L'oeuvre du P. Héliodore Bourgoz. És autor dels reculls poètics Les edelweiss (1906), Primevères (1906) i Aux barbares. La rafale: Fils d'Attila, le grand crime, la «Kultur», larmes de sang, le spectre, force et droit (1914). Col·laborà en diferents publicacions periòdiques (Le Confédéré Valaisan, Gazette du Valais, Le Genovois, Le Peuple Valaisan, Le Rhône, Wissen und Leben, etc.) i en la revista pacifista i lliurepensadora Coenobium. A més de les obres citades és autor dels assaigs La vie du Dr. Romeo Manzoni (1912), Les grandes religions de l'Orient. Étude populaire de critique religieuse (1914), La pensée libre dans l'évolution des peuples (1917), Le socialisme. L'idéal socialiste (1928), Cinquentenaire de la première société de secours mutuels de Bagnes (1897-1947) (1947), entre d'altres. Políticament, fou membre del consell executiu municipal (1909-1916), diputat liberal radical de l'Entremont al Gran Consell de Valais (1921, 1925-1929) i diputat socialista de Martigny al Gran Consell de Valais (1929-1933). En 1930 enviudà i tres anys després es casà amb Lucie Augusta Baud, molt més jove que ell, de qui acabà divorciant-se en 1950. En 1933 viatjà a Grècia. Maurice Charvoz va morir el 9 de maig de 1954 a l'Hospital de Martigny (Valais, Suïssa) a resultes d'una operació d'apendicitis i va ser incinerat dos dies després a Vevey (Vaud, Suïssa). Sa biblioteca (més de 2.000 volums) i son arxiu (documents, personals, manuscrits autobiogràfics, inèdits diversos etc.), on hi ha documentació anarquista, sobretot fullets de propaganda, es van dipositar als Arxius Cantonals del Valais, a Sion.\n- François Vernaux: El 9 de maig de 1959 mor a Toló (Provença, Occitània) l'anarquista François Joseph Marius Vernaux. Havia nascut el 30 d'octubre –algunes fonts citen erròniament el 31 d'octubre– de 1881 a Lo Puget Tenier (Provença, Occitània). Sos pares, conreadors, es deien François Vernaux i Marie Maurin. Treballava d'obrer a l'Arsenal de la Marina Nacional –drassanes dels vaixells de guerra– de Toló (Provença, Occitània), participant en l'important grup anarquista que hi havia organitzat i en el Sindicat de Treballadors del Port. El 7 de maig de 1910 va ser detingut, juntament amb Marius Meuci i Antoine Bertrand, quan aferrava cartells anarquistes als murs del bulevard d'Estrasburg de Toló. En aquesta època la policia el relacionava amb el sindicalista revolucionari Gustave Hervé i l'anarquista Grouet, un dels organitzadors de les vagues al port de Toló i que va ser expulsat de l'Arsenal. El 27 de juny de 1913 va ser detingut a Marsella (Provença, Occitània), juntament amb altres companys (Josep Dubois, obrer a l'Arsenal; Joseph Dessalvo, tapisser; i Artigues Barthélemy, pintor), com a autor del robatori de 25.000 francs en or i en títols comés el 16 de maig anterior a l'oficina de l'agent de canvi de Toló Guichard; Vernoux en el moment de la detenció, en la qual intentà aixecar el públic contra la policia, portava 15.000 francs en títols i Dubois documentació falsa, i en l'escorcoll dels seus domicilis es van trobar propaganda anarquista i «papers compromesos» (una cartilla militar en blanc) que els incriminaven com a «espies». En 1935 el seu nom figurava en el llistat d'anarquistes del departament del Var (Provença, Occitània).\nJens Bjørneboe, fotografiat per Tor Gulliksrud (1971)\n- Jens Bjørneboe: El 9 de maig de 1976 se suïcida a Veierland (Nøtterøy, Vestfold, Noruega) l'escriptor, dramaturg, poeta, assagista, pintor i pedagog anarcoindividualista i antropòsof Jens Ingvald Bjørneboe. Havia nascut el 9 d'octubre de 1920 a Kristiansand (Vest-Agder, Noruega). Fou el més jove de tres fills d'una família acomodada enriquida arran de la Gran Guerra; son pare Ingvald Bjørneboe era un navilier d'origen belga, cònsol de Bèlgica i polític conservador, i sa mare es deia Maja Svensson, coneguda com Sørlandets vakre Maja (Maja, la bella del Sud), per la seva joventut. La seva infància va està marcada per la depressió i la malaltia; hagué de romandre anys al llit afectat per una pneumònia greu, temps que va dedicà a la lectura i a l'escriptura. Quan tenia 12 anys començà a consumir alcohol amagat dels pares i quan tenia 13 anys va intentar suïcidar-se penjant-se d'un arbre, però la branca es va trencar. A l'escola mostrà una actitud rebel i va ser expulsat de l'Escola Catedralícia de Kristiansand, per mantenir relacions sexuals amb una nina més petita, i d'altres centres educatius. En 1938 morí son pare i l'any següent viatjà amb sa mare a Itàlia i a l'Alemanya nazi. En 1940, quan Alemanya envaí Noruega, es va presentà voluntari a l'exèrcit, però va ser rebutjat per la seva salut. L'estiu d'aquell any es va embarcar com a grumet, viatjant als EUA i a l'illa d'Svalbard, més enllà del cercle polar àrtic. Després es traslladà a Dinamarca i més tard s'instal·là a Oslo, on visqué en els cercles bohemis, artístics i llibertaris. A la capital danesa aprengué a pintar, assistí a l'Escola d'Arts i Oficis i s'interessà per la literatura i la filosofia danesa, especialment per la de Søren Kierkegaard; també es relacionà molt amb els refugiats europeus que fugien de la guerra. A Oslo entrà en contacte amb l'antroposofia, formant part del seu cercle, amb Karl Brodersen i André Bjerke. En 1943, fugint amb Karl Brodersen de l'«Arbeidstjeneste» (Servei de Treball obligatori alemany), s'establí a Estocolm (Suècia), on conegué la pintora i fotògrafa antropòsofa judeogermana Louise Charlotte Funk (Lisel), amb qui es casà. Funk el va introduir en la literatura, la dramatúrgia i l'art alemanys (Bertolt Brecht, Friedrich Durrenmatt, Georg Büchner, etc.), aspecte que li influencià força. La lectura de Die Moorsoldaten (1935), de Wolfgang Langhoff, on es descriu les dures condicions dels presoners del camp de concentració d'Oranienburg, li va impressionar fortament. De bell nou a Oslo en 1945, es dedicà la pintura simbòlica i a l'escriptura. També en 1945 va viatjar pel Berlín en reconstrucció. La seva predisposició vers l'antroposofia es va veure palesa quan en 1950 entrà com a mestre de fusteria i d'altres matèries en una escola Waldorf (Escola Rudolf Steiner) d'Oslo, experiència pedagògica que duraria fins al 1957, i en 1951 quan publicà el seu primer llibre Dikt, recull de poemes de fort contingut misticoreligiós i influïts per Rainer Maria Rilke. Després es passà a la literatura de marcat contingut criticosocial, com ara Før hanen galer (1952), dura invectiva contra la postguerra i l'horror nazi; Jonas (1955), contra el sistema escolar autoritari i l'Estat, i Den onde hyrde (1960), novel·la anticarcerària escrita després de passar un temps a la presó condemnat per conduir ebri. En 1952 abandonà la «Den norske Forfatterforening» (DnF, Associació d'Escriptors Noruecs) i fou un dels fundadors, amb son cosí l'escriptor i poeta André Bjerke (1918-1985), de la «Forfatterforeningen av 1952» (Associació d'Escriptors de 1952), partidaris de l'estàndard riksmal o bokmal en el debat sobre la llengua noruega. En 1957 va patir una forta depressió que el llançà encara més a la beguda, que intentà equilibrar viatjant (Itàlia, etc.). En 1959 va fer una visita al Berliner Ensemble, i va fer amistat amb alguns dels seus membres. Aquest mateix any va conèixer la jove actriu Tove Tveteraas i en 1961 es va separar de Lisel. En 1961 mateix es casà amb Tveteraas, amb qui va tenir tres fills. A partir de 1964 es dedicà força al teatre, col·laborant amb Eugenio Barba a l'Odin Teatret d'Oslo. Entre 1966 i 1973 publicà la trilogia «Bestialitetens historie» (La història de la bestialitat), amb empremtes pel filòsof Michel Foucault i considerada per molts com la seva obra mestra, formada per Frihetens øyeblikk (1966), Kruttarnet (1969) i Stillheten (1973). En 1966 s'edità anònimament la novel·la Uten en trad, per la qual va ser processat l'any següent per «pornografia i obscenitat», confiscant l'edició de l'obra i prohibint-la a Noruega. El judici, del qual va ser absolt finalment, li va suposar una enorme promoció i el llibre va ser traduït a diverses llengües europees. En 1974 va publicar la seva última gran obra, Haiene. Poc abans de morir sortí l'obra de teatre Rode Emma (Emma la Roja), sobre la vida de l'agitadora anarquista Emma Goldman. Minat per la depressió i l'alcoholisme, Jens Bjørneboe es va suïcidar penjant-se el 9 de maig de 1976 a Veierland (Nøtterøy, Vestfold, Noruega). Entre els seus assaigs destaquen Semmelweis. Et anti-autoritært skuespill (1968), Norge, mitt Norge. Essays om formyndermennesket (1968), Vi som elsket Amerika. Essays om stormaktsgalskap, straffelyst, kunst og moral (1970), Anarkismen. I dag? (1971) i Politi og anarki. Essays om katter, domstoler og mennesker (1972). Marcat pel pensament de Friedrich Nietzsche, sempre es va autodefiní com «anarconihilista». Bjørneboe està considerat com un dels autors noruecs més importants de la postguerra.\nErnest Bauló Amadó\n- Ernest Bauló Amadó: El 9 de maig de 1981 mor a Tolosa (Llenguadoc, Occitània) l'anarcosindicalista i resistent antifeixista Ernest Bauló Amadó –el segon llinatge a vegades citat erròniament com Amador i Amado. Havia nascut el 20 de febrer de 1915 a Gandesa (Terra Alta, Catalunya). Sos pares es deien Josep Bauló Esquirol, llaurador, i Regina Amadó Peig. Va començar a treballar molt jove i en els anys trenta s'afilià al Sindicat Únic del Ram de la Pell de Barcelona (Catalunya) de la Confederació Nacional del Treball (CNT). En aquests anys va fer amistat especialment amb l'anarquista Josep Ester Borràs. Entre 1935 i 1937 col·laborà en Solidaridad Obrera. El 9 de maig de 1935 va ser detingut, juntament amb son germà Miquel Bauló Amadó i Antoni Ventosa Llurba, per propaganda i possessió d'armament –la premsa de l'època presentà els detinguts com a militants comunistes. Durant la guerra civil participà en la col·lectivització de la indústria pelletera i lluità als fronts com a sergent de la Brigada de Milícies del Transport i del Servei de Tren de l'Exèrcit Popular de la II República espanyola. En 1939, amb el triomf franquista, passà a França i va ser internat al camp de concentració d'Argelers. Durant l'Ocupació va ser obligat a fer feina per a l'«Organització Todt» –grup de construcció i d'enginyeria creat pel nacionalsocialista Fritz Todt que durant els anys del nazisme esclavitzà milions de persones dels països ocupats per la Wehrmacht. Aconseguí evadir-se i s'integrà en la Resistència de la zona, un dels responsables de la qual era Yves Lavoquer, participant en la fabricació de pamflets, en la preparació de sabotatges i en el reclutament de resistents. El 3 de març de 1944 va ser detingut per la Gestapo al cafè Pecoil de Rennes (Bretanya) en una reunió amb membres del moviment «Libération-Nord». Després d'uns dies a la presó Jacques-Cartier de Rennes, d'antuvi va ser internat al camp de trànsit de Royallieu (Compiègne, Picardia, França), on trobà els companys Josep Ester Borràs i José Paniagua, i després va ser deportat amb l'últim, el 21 de maig de 1944, sota la matrícula 31.342, al camp de Neuengamme (Bergedorf, Hamburg, Alemanya), mentre que el primer ho va ser al camp de concentració de Mauthausen (Alta Àustria, Àustria). En arribar va ser integrant el «Kommando Watenstedt-Salzgitter» per a treballar a la fàbrica d'obusos «Hermann Göring Werke». Assegurà el just repartiment del poc menjar dins del grup de 90 espanyols del comando, rebutjant la seva doble ració de sopa a la qual tenia dret com a responsable del grup d'espanyols mentre que tots no s'haguessin servit. Arran de la destrucció de la fàbrica per un bombardeig el 6 de gener de 1945, formà part del comboi de deportats que a peu i a bastonades van ser traslladat al camp de concentració de Ravensbruck (Mecklenburg, Alemanya), on arribaren a principis d'abril. Després de l'alliberament del camp, el 30 d'abril de 1945, el seu estat de feblesa l'obligà a restar 15 mesos allunyat de qualsevol militància. El juny de 1945 es va reintegrar en el moviment llibertari a Bretanya, on col·laborà en el periòdic confederal bretó Libertad. En el Ple Regional de Bretanya de la CNT, celebrat entre el 24 i el 25 de juny de 1945 a Rennes, al qual no va poder assistir a causa de la seva hospitalització, va ser nomenat secretari del Comitè Regional de la CNT. Fou un dels signants del famós manifest «Con España o contra España», publicat en el número 5 (18 de novembre de 1945) del periòdic parisenc España Libre, firmat, el 27 d'octubre d'aquell any, per secretaris de les Regionals cenetistes contra el Comitè Nacional de Frederica Montseny Mañé i Josep Esgleas Jaume (Germinal Esgleas) i que significà la ruptura definitiva del Moviment Llibertari Espanyol (MLE). L'agost de 1946 fou delegat de la Regional X de la CNT al Ple Nacional de Regionals i en 1947 assistí amb caràcter informatiu, en nom del Comitè Regional, al Congrés de la CNT celebrat a Tolosa (Llenguadoc, Occitània). En aquesta època vivia a Cité, al camp provisional de refugiats «Camp Victor Rault - Barraque 5», de Rennes. Va ser un dels fundadors de la Federació Espanyola de Deportats i Internats Polítics (FEDIP) i fou redactor en cap de la segona època del seu òrgan d'expressió Hispania, dirigit per Roc Llop Convalia, assistint a més a nombrosos congressos i reunions d'aquesta organització. També fundà una efímera «Amical de Neuengamme». A partir de començament de la dècada dels seixanta s'establí definitivament a La Vaur (Llenguadoc, Occitània) i fou responsable de la Zona 5 (Departament del Tarn) de la FEDIP. Com a membre de la Comissió Pro-Monument, el 13 d'abril de 1969 fou un dels qui inaugurà el monument, sufragat per la FEDIP, a la memòria dels espanyols morts per la llibertat al cementiri parisenc de Père-Lachaise. Sa companya fou Joaquina Pérez. Ernest Bauló Amadó va morir el 9 de maig de 1981 a l'Hospital Purpan de Tolosa (Llenguadoc, Occitània). En 2019 van ser trobats documents de la seva propietat i el seu rellotge de polsera que havia deixat en entrar al camp de concentració de Neuengamme i que esperen ser recollits per algun familiar seu.\nErnest Bauló Amadó (1915-1981)\n- Josep Domingo Espasa: El 9 de maig de 1981 mor a Castèthnau dau Medòc (Aquitània, Occitània) l'anarcosindicalista Josep Domingo Espasa. Havia nascut el 24 de març de 1894 a Ulldemolins (Priorat, Catalunya). Milità en la Confederació Nacional del Treball (CNT) de l'Escala (Alt Empordà, Catalunya). Contrari al servei militar es declarà insubmís i en 1914 passà a França. Posteriorment retornà a l'Escala i milità fins el final de la guerra civil, exiliant-se a França en 1939 amb son fill Helenio. Formà part de la Federació Local de la CNT de Bordeus (Aquitània, Occitània), ciutat on s'havia establert. Josep Domingo Espasa va morir el 9 de maig de 1981 en una casa de repòs de Castèthnau dau Medòc (Aquitània, Occitània), on havia ingressat després d'una estància a l'hospital. Llegà el seu cos a la ciència mèdica.\n- Josep Saborit Mas: El 9 de maig de 1989 mor a Granollers (Vallès Oriental, Catalunya) l'anarcosindicalista Josep Saborit Mas. Havia nascut el 9 de novembre de 1917 a Granollers (Vallès Oriental, Catalunya). Sos pares es deien Josep Saborit i Felisa Mas. En 1933 era un dels responsables del Sindicat de la Fusta de la Confederació Nacional del Treball (CNT) i en 1936 s'enrolà en la Columna del Vallès Oriental, amb la qual va lluitar durant tot el conflicte bèl·lic a l'Aragó i Extremadura. En acabar la guerra no s'exilià i restà a Granollers. Josep Saborit Mas va morir el 9 de maig –algunes fonts citen erròniament el 8 de maig– de 1989 a l'Hospital de Granollers (Vallès Oriental, Catalunya) i va ser enterrat a Barcelona (Catalunya).\n- Robert Jospin: El 9 de maig de 1990 mor a Garches (Illa de França, França) el militant socialista, pacifista i llibertari Robert Jules André Jospin. Havia nascut el 9 de juny de 1899 a Saint-Quentin (Picardia, França). Fill d'una família protestant, sos pares es deien George Jospin, representant comercial, i Elisabeth Cazelly, costurera. Durant la seva joventut es va veure temptat per la religió i va estudiar en la facultat teològica protestant de París (França). El 15 de maig de 1923 es casà a Boulogne-sur-Seine (actual Boulogne-Billancourt, Illa de França, França) amb Marie Louise Charlotte Massart. Anticomunista visceral, en 1924 es va adherir al Partit socialista SFIO (Secció Francesa de la Internacional Obrera). Profundament marcat per la Gran Guerra, va esdevenir un pacifista integral. Orador de talent, va escampar el seu ideal en gires de conferències com a secretari de la Lliga Internacional des Combatents per la Pau fins a 1939. El 2 d'agost de 1934 es casà a Meudon (Illa de França, França) amb Mireille Aliette Dandieu i un dels fills d'aquesta parella serà Lionel Jospin, destacat futur polític socialdemòcrata. En 1942 va patir una curta detenció per haver ajudat resistents, però va mantenir una posició ambigua vers el règim de Vichy, que el va nomenar conseller municipal de Meudon a començaments de 1944. Va esdevenir després responsable d'un establiment al servei de la infància delinqüent. Exclòs del Partit socialista amb l'Alliberament, es va reintegrar en 1955, però el deixarà deu anys més tard, per afegir-se a la Unió Pacifista. El seu contacte amb Victor Méric i Roger Monclin durant els anys vint el van animar a participar en la premsa llibertària: La Patrie Humaine, Le Libertaire, Le Réfractaire, etc. És autor del fullet L'objection de conscience devant la raison et devant les faits (1933). El seu últim domicili va ser a La Celle-Saint-Cloud (Illa de França, França). Bernard Baissat, cineasta llibertari, li va dedicar una pel·lícula, realitzada poc abans de la seva mort. Robert Jospin va morir el 9 de maig de 1990 a l'Hospital Raymond Poincaré de Garches (Illa de França, França).\n- Josep Maria Alomà Sanabras: El 9 de maig de 1993 mor a Tarragona (Tarragonès, Catalunya) el pedagog anarquista i anarcosindicalista Josep Maria Alomà i Sanabras. Havia nascut el 16 de maig de 1909 al Catllar (Tarragonès, Catalunya). Sos pares, pagesos, es deien Josep Alomà i Maria Sanabras. Paleta de professió, fou militant del Sindicat de la Construcció de la Confederació Nacional del Treball (CNT) de Tarragona. Als locals del Centre Anarquista de Tarragona feia classes als companys analfabets, alhora que difonia la premsa llibertària (Solidaridad Obrera, La Revista Blanca, Tiempos Nuevos, etc.). Durant el servei militar a Saragossa, fou delegat de la Federació Anarquista Ibèrica (FAI) i va fer amistat amb els germans Ascaso. A Saragossa salvà la vida de nombrosos indigents que vivien a la vora de l'Ebre durant una de les crescudes del riu. Pedagog de formació autodidacta, es va llicenciar com a mestre durant la II República espanyola. El gener de 1932 va ser detingut arran de la insurrecció anarquista a la conca del Cardener (Sallent, Cardona, Balsereny, etc.). Va tenir una actuació destacada en els «Fets de Tarragona» de novembre de 1932, quan la Guàrdia d'Assalt intentà dissoldre una manifestació de rabassaires, que comptava amb el suport de la CNT, que protestava per la prohibició per part del governador civil Ramon Noguer Comet d'un míting al Teatre Tarragona en el qual s'anaven a denunciar les flagrants injustícies i agressions que es produïen camp català, on la Guàrdia Civil detenia arbitràriament pagesos i robava les collites. El gener de 1933 fou tancat durant vuit mesos sense judici a la presó de Pilats de Tarragona per «rebel·lió militar» arran de la repressió desencadenada com a conseqüència dels fets de Casas Viejas. En 1935 realitzà una gira propagandística amb Joan Peiró per les comarques tarragonines, fent conferències sobre anarquisme i cooperativisme. En aquest anys col·laborà en Solidaridad Obrera. Arran de l'aixecament militar de juliol de 1936, el 6 d'agost fou nomenat vocal de Cultura del Comitè Local de Milícies Antifeixistes de Tarragona. A partir del 22 d'octubre d'aquell any, fou tinent d'alcalde i regidor de Cultura, en representació de la CNT-FAI, de l'Ajuntament de Tarragona, moment que aprofità per difondre la cultura entre les classes populars (promoció del cinema cientificoeducatiu, funcions de teatre revolucionari, concerts operístics i de música clàssica, promoció de la pintura i de l'escultura, creació d'escoles per a adults, fundació de l'Ateneu Llibertari, constitució del Comitè de la Cultura Física i l'Esport, unificació del Gimnàstic i el Tarragona FC al Casal d'Esports de Tarragona, creació de museus, etc.). D'ençà de la fundació, el 28 de novembre de 1936, fou president de l'Ateneu Llibertari de Tarragona. El desembre de 1936 constituí la Secció de Cinema Cultural. Com a delegat del Consell de l'Escola Nova Unificada (CENU), i com a president de la delegació comarcal d'aquesta institució a partir de l'octubre de 1936 i fins a juliol de 1937, promogué una educació influenciada pel pensament de Francesc Ferrer i Guàrdia i aconseguí escolaritzar més de dos mil infants del carrer. Creà el Sindicat Únic d'Ensenyament i Professions Liberals de la CNT, del qual esdevingué president. Gràcies a la seva intervenció, nombrosos capellans, persones vinculades amb el cop d'Estat feixista i dretans perseguits en la reraguarda republicana salvaren la vida, com ara els mossens Pere Batlle Huguet i Salvador Ritort Faus, i el marquès de Pinares. Defensà el patrimoni historicoartístic tarragoní des del Comitè d'Incautacions d'Obres Culturals i evità el saqueig i crema de la Catedral de Tarragona i la destrucció del seu tresor artístic. En 1936 també dirigí el Diari de Tarragona, portaveu de la CNT-FAI, des del qual promogué les transformacions de la Revolució Social i denuncià els crims feixistes i estalinistes, així com el paper que jugaren les democràcies europees durant la guerra civil. El maig de 1937 fou un dels fundadors de la cooperativa de consum «La Reguladora de Vendes» de la CNT. A finals de setembre de 1937 s'incorporà als fronts bèl·lics, combatent durant un mes a Villarrobledo. En 1938 col·laborà en el periòdic Sur. Diario del Ejército de Andalucía con sede en Baza. El març de 1939, com a comissari polític destinat al front de Baza (Andalusia) i cap de Propaganda de l'Exèrcit Republicà del Sud, s'oposà als intents per part de Juan Negrín de pactar amb els sollevats feixistes. Al front conegué la madrilenya Ángeles Camelo, amb qui es casà. Amb el triomf feixista, va ser detingut per les tropes franquistes al port d'Alacant i, després de passar pels camps de concentració de Los Almendros, Albatera i Porta Coeli, va ser tancat a la presó tarragonina de Pilats. Jutjat, va ser condemnat a mort per «rebel·lió militar». Gràcies al testimoni de persones que havien salvat la vida a causa de la seva intervenció (sacerdots, aristòcrates, carlins, falangistes, monàrquics, militars colpistes...), la pena va ser commutada a 30 anys de presó i després de molts anys d'empresonament, va ser alliberat, però desterrat de Catalunya (Osca, Madrid, Màlaga, Còrdova, Almeria, Huelva) i sota la prohibició d'exercir de mestre, per la qual cosa es dedicà al sector de la construcció. Durant la dictadura franquista participà en el Comitè Pro-Presos i en diverses accions clandestines del moviment llibertari. També fou president del Centre Social d'Entrevías de Madrid. A finals dels anys seixanta retorna a Tarragona i després de la mort del dictador Franco, participà en la refundació de la CNT i en la creació de l'Ateneu Llibertari de Tarragona, i col·laborà en Solidaridad Obrera. Josep Maria Alomà Sanabras va morir d'una infecció urinària el 9 de maig de 1993 a l'Hospital Santa Tecla de Tarragona (Tarragonès, Catalunya) i va ser enterrat al cementiri d'aquesta localitat. En 2009 el seu nét, Ramon Gras Alomà, publicà la biografia Utopia, una Esperança. La Història de Josep Alomà. El 3 de desembre de 2009 s'inaugurà a Tarragona un carrer que porta el seu nom. Sos germans Pau, afusellat en 1940, i Jaume, mort a la presó en 1942, també van ser militants anarcosindicalistes.\n- Madeleine Lamberet: El 9 de maig de 1999 mor a París (França) la pintora, dissenyadora i gravadora anarquista Madeleine Suzanne Jacqueline Lamberet. Havia nascut el 6 de març de 1908 a Villeneuve-Saint-Georges (Illa de França, França) –algunes fonts citen erròniament París (França)– en una família de lliurepensadors. Sos pares es deien François Constant Amédée Lamberet, conductor de trens de la Companyia de Ferrocarrils París-Lió-Mediterrani, i Florence Marie Adolphine Lesne, i una germana seva fou la historiadora llibertària Renée Lamberet. De nina es va apassionar pel dibuix i per la pintura i va entrar a estudiar a l'Escola d'Arts Decoratives de París, especialitzant-se en gravat. Aprengué als tallers de grans artistes, com ara Signac, Vuillard i Maurice Denis. En 1929 va exposar els seus quadres al Saló de Tardor, al costat de Picasso, Bonnard i altres destacats artistes. En aquests anys descobrí els Pirineus i des d'Andorra es dedicava a fer excursions retratant els paisatges i els habitants. En 1934 compartí el Premi Blumenthal. El novembre de 1936 assistirà amb el seu marit, delegat de la Federació Anarquista Comunista Búlgara, a un congrés de la CNT-FAI en plena Revolució espanyola, on realitzarà nombrosos retrats de militants llibertaris. En aquesta època col·laborà en Le Libertaire i participà activament en les activitats de Solidaritat Internacional Antifeixista (SIA) i el seu òrgan d'expressió SIA. A partir de 1937 començà a treballar com a professora de dibuix a les escoles elementals parisenques, lloc de feina que ocupà fins a la seva jubilació en 1969. Arran de la Retirada de febrer de 1939 ajudà amb sa germana Renée els refugiats internats als camps de concentració, especialment al de Perthus i de Bram. Durant l'ocupació, els seus coneixements del gravat resultaren eficaços per a la resistència i formà part del taller de falsificació de documents muntat per Laureano Cerrada. En 1947 viatjà a Bulgària per servir d'enllaç entre els companys búlgars exiliats i els de l'interior, especialment amb l'historiador anarquista Georgi Grigorov. En 1948 Grigorov fugí de Bulgària i aconseguí arribar a finals de 1949 a França, on esdevingué company de Madeleine i milità en el moviment anarquista francès sota el nom de Georges Balkanski. En aquesta època participà activament en les activitats de l'Associació Internacional dels Treballadors (AIT), en la Unió dels Anarquistes Búlgars en l'Exili (UABE) i en el moviment llibertari espanyol. En els anys setanta els seus quadres decoraren la seu de la Confederació Nacional del Treball (CNT) del carrer Vignoles de París i durant la llarga vaga de la neteja del metro parisenc, portada pel Sindicat de Neteja de la CNT Francesa, donà nombroses obres solidàriament. A la mort de sa germana Renée en 1980 s'ocupà de traslladar els seus importants arxius a l'Institut d'Història Social (IHS) de París. Entre el 19 de juny i el 26 de juliol de 1998 l'associació «Amis de Madeleine Lamberet», amb el suport de la CNT Francesa, va realitzar una exposició de les seves obres dibuixades durant la Revolució espanyola a l'«Espai Louise Michel» de París i va editar-ne, amb el suport de CNT-AIT, el catàleg, on podem veure retrats de Carricondo, Peiret, Juan Albós, Ramon Liarte, Bernat Pou, Segundo Martínez, García Oliver, Martínez Alconchel, Pedro Cortez, Daniel Cuevas, Mariano Vázquez, Ignacio de la Fuente, Virgilio Garrido, Aurora, Augusto Galera, Renée Lamberet, Ramon Porte, Gironella, Francisco Giner, Quantin de los Baños, Marín, Pedro Herrera, Grigorio Oliva, Pedro Biendicho, Tuneu, etc. Madeleine Lamberet va morir el 9 de maig de 1999 al seu domicili del XVIII Districte de París (França) i fou incinerada cinc dies després.


Assamblea General – Confraria de Sant Jordi, Banyeres de Mariola\nL’Assemblea General de confrares és l’òrgan suprem de govern de l’Associació, i està constituïda per tots els socis de ple dret de la mateixa. Està presidida pel president de l’Associació, assistit del Secretari i els altres membres de la Junta Directiva.\nL’Assemblea General Ordinària es reunirà una vegada a l’any y serà convocada almenys amb quinze dies d’antelació mitjançant citació que el Secretari dirigirà a tots els membres amb dret a participar en l’Assemblea. En la convocatòria haurà de constar el dia, hora, lloc i ordre del dia de la reunió.\nL’Assemblea General Extraordinària es reunirà quan ho considere convenient el President de l’Associació, ho acorde la Junta Directiva, la Junta de Majorals, o ho demane al President una cinquena part dels membres de l’Associació amb dret a veu i vot, assenyalant l’ordre del dia i altres aspectes organitzatius indicats en el paràgraf anterior.\nL’Assemblea General quedarà vàlidament constituïda, en primera convocatòria, quan estiga present la majoria absoluta dels membres de l’Associació, amb veu i vot. En segona convocatòria, mitja hora més tard, serà vàlida qualsevol que siga el nombre de socis que assistisquen a l’Assemblea.\nEls acords, per a la seua validesa, s’adoptaran per majoria absoluta de vots dels membres presents en els dos primers escrutinis, i per majoria relativa en el tercer escrutini.\nPer a la modificació dels Estatuts, per a l’extinció de l’Associació i per a casos especials que l’Assemblea General determine, els acords hauran de ser presos, en un únic escrutini vàlid amb la majoria dels dos terços de vots presents i que representen almenys una desena part dels socis amb veu i vot.\n– Triar President de l’Associació. El President triat, haurà de ser confirmat per l’Arquebisbe. També haurà de confirmar l’equip directiu(Vicepresident, Secretari i Tresorer) presentat pel President. Sense discriminació per raó de sexe o raça.\n– Examinar i aprovar l’estat de comptes de l’exercici econòmic anual i el pressupost ordinari i extraordinari.\n– Fixar la quota ordinària i extraordinària que han d’abonar els membres de l’Associació.\n– Interpretar autènticament les disposicions dels Estatuts.\n– Aprovar el Reglament de règim intern i decidir la revisió del mateix, sempre amb conformitat amb el que disposen els Estatuts.\n– Acordar les modificacions dels Estatuts, que hauran de ser aprovades per l’Ordinari diocesà per a la seua validesa.\n– Acordar l’extinció de l’Associació.\n– Decidir sobre qualsevol altra qüestió important referent al govern i direcció de l’Associació.


Població: L'Escala 3 habitacions 1 bany Una agradable casa d'una planta, situada en una zona residencial de Riells.\nUna casa situada en una zona residencial molt tranquil.la a Riells.\nIdeal per a famílies amb nens. Amb un jardí tancat i amb una terrassa, ideal per menjar a l´exterior.\n* L´electricitat est� inclosa en el preu en la temporada C) i D). Però cal pagar les bombones de gas segons el seu ús per la cuina. Més informació a DESPESES ADDICIONALS.\nGaleria d'imatges Descripció de la finca Una agradable casa amb un jardí tancat, d'una sola planta amb saló-menjador i llar de foc, cuina separada amb rentaplats, 1 bany, 1 lavabo a part, 3 dormitoris i 1 garatge amb 1 dutxa extra (però on no hi ha espai per un cotxe ). Terrassa amb barbacoa, ideal per menjar a l´exterior. La platja més propera a la casa és la de Riells. Mapa de localització


Un any més la Festalateva de Montblanc s’acomiada tancant una setmana plena d’activitats per a joves i grans, amb molt bona acollida i una gran assistència de públic. Aquesta 14ena edició, organitzada per l’Ajuntament de Montblanc i el Consell de Municipal de Joventut, celebrada de l’2 al 8 de juliol, arriba a la seva fi convertint-se en tot un èxit esdevenint la més concorreguda i la més carregada d’activitats per a tothom.\nDurant tota la setmana, els més petits i els joves del Montblanc han pogut gaudir de les activitats lúdico-culturals que s’han dut a terme a la plaça de sant Francesc. Dilluns es va dur a terme un circuit de carts a pedals i a motor, el tuneja’t-shirt i el taller de ràdio a càrrec de Ràdio Montblanc. Per acabar la tarda, la colla infantil de l’àliga i el drac petit van posar la nota cultural realitzant un taller per convertir-se en balladors per un dia i els Torraires de Montblanc van ser els encarregats de tancar la tarda amb un taller de castells. Dimarts durant tots els dia els joves van gaudir d’un skate park. També es va dur a terme un taller de dolços a càrrec del jove montblanquí Joan Ollé, un taller percussió i el taller de foc a càrrec dels diables Muralles de Foc. Dimecres a la tarda els participants van gaudir un tarda de circ amb malabars i un pòrtic acrobàtic gegant. El dimecres és un dels dies amb activitats més consolidades i populars del públic de Festalateva. Així, el tradicional concurs de síndries i taller de moda i estilisme a càrrec G Perruquers van esdevenir un gran èxit de participació. L’escola de ball Total Gym van posar la nota esportiva amb un taller de Zumba. El festival Essènies enguany va participar a la Festalateva amb dos tallers, el de aroma teràpia i el de maridatge de vins i assortiment de barquetes. Dijous, es va poder tornar a dur a terme les activitats amb més èxit de l’últim any. El concurs d’aixecar caixes on el jovent més valent es va apilar fins a una vintena de caixes. Els Dimonis de Montblanc faran un taller de foc i a la nit un Scape Room al Museu arxiu.\nEl taller de pizzes a càrrec del restaurant el Cortijo, que estava programant per dijous 5 de juliol a les 18.00 h s’ha posposat per el proper dijous 12 de juliol a les 17.00 h.\nDivendres va arribar un dels moments més esperants per a tots els joves de la vila perquè un tobogan aquàtic de 100m i dos carrils va esdevenir el protagonista de la tarda al carrer Baluard Santa Anna. Riure, suar, gaudir, lliscar, participar, compartir, mullar-se... són algunes de les paraules que defineixen l’activitat de divendres que no va ser l’única protagonista perquè també hi havia dos tobogans inflables. Finalment l’escuma va servir per cloure una jornada que restarà en el records dels joves montblanquins.\nDissabte a la tarda, es va celebrar una nova edició del Treu la peça amb la participació de l’aligot petit i de més d’una vintena de peces construïdes pels infants i joves de la vila. Després de la cercavila, a la plaça Major, va tenir lloc un taller de sardanes que va acabar amb una ballada de sardanes amb l’Actuació de la Cobla Contemporània. Com ja fa una bona pila d’anys, a 2/4 de 9 més de 300 persones van participar a la caminada popular contra càncer.\nA les 10 de la nit la Colla Infantil dels Dimonis de Montblanc, van inaugurar el seus nous vestits amb un correfoc, més tard amb la col·laboració de l’Associació Juvenil Barjaula; el grup Vivèrrids va fer una l’actuació de 2 hores que va acabar amb el relleu del DJ Enredu que no volia perdre’s la nit del barjauló.\nLa catorzena edició de la Setmana de la Joventut ha servit per posar de manifest que la festa està del tot consolidada. Ha crescut la participació respecte l’any anterior i s’han pogut oferir al públic algunes activitats que ja s’han esdevingut un clàssic, però també de noves com el concurs d’apilar caixes, l’skate parc, convertint-la així en un referent de les festes d’estiu per a tots els veïns de Montblanc. Des de l’Ajuntament de Montblanc, a través de la Regidoria de Joventut i del Consell de Municipal de Joventut, es vol agrair la participació i col·laboració desinteressada de les diferents administracions, les entitats (Barjaula, Dimonis de Montblanc, Diables Infantils Muralles de Foc, Drac i Àliga de Montblanc, Nanos de Montblanc, Torraires de Montblanc, amics dels gegants, club Atlètic Montblanc, grups sardanista de Montblanc Protecció Civil Montblanc); establiments (El Cortijo, Escola de ball Total Gym, G Perruquers, Ràdio Montblanc, Festival Essències), i sobretot a la vintena de joves que amb el seu esforç, il·lusió i paciència han contribuït a fer possible una nova edició de Festalateva.


Impulsem projectes culturals que transformin la societat\n“La meva afició ha estat el treball per l’afany d’impulsar projectes”\nEls projectes poden emmarcar-se en els sectors digital, musical, de les arts escèniques, poesia, literatura, fotografia, publicacions, cinema, audiovisuals, tecnològic i científic, entre d’altres. Un mateix projecte pot comprendre diversos sectors.\nS’atorgarà un primer premi al projecte guanyador i dos premis als projectes finalistes.\nAl projecte guanyador\nAcompanyament empresarial al llarg de dos anys a càrrec de Netmentora Catalunya\nAls dos projectes finalistes\nPremi de 15.000 euros\nAssessorament empresarial a càrrec de Netmentora Catalunya\nAls dos projectes prefinalistes\nLa plataforma Verkami els oferirà una campanya de crowfunding per tal de finançar o completar el finançament dels seus projectes amb un suport i condicions especials\nMitjançant el Premi Lluís Carulla volem contribuir decididament a la viabilitat i consolidació dels projectes guanyadors, per la qual cosa, a més de la dotació econòmica, oferim acompanyament empresarial.\nAmb la col·laboració de Netmentora Catalunya, entitat europea de suport a l’emprenedor, el projecte guanyador i els dos finalistes optaran a un acompanyament individual gratuït per part d’empresaris en actiu que ajudaran a professionalitzar i fer créixer l’empresa, a desenvolupar una visió global, a trencar l’aïllament introduint l’emprenedor a la xarxa empresarial, a preparar-lo per a la seva nova tasca d’empresari i a acompanyar-lo cap a l’autonomia.\nA l’hora de valorar les candidatures es tindrà en compte:\nQue el projecte sigui cultural.\nEl grau d’innovació. El projecte ha de proposar una resposta nova, diferent i més valuosa que les existents actualment.\nQue produeixi canvis efectius en la societat: el projecte ha de poder demostrar que és capaç d’abordar amb èxit la resposta al repte social plantejat.\nQue impliqui el màxim nombre de persones.\nQue pugui generar futurs llocs de treball.\nQue el projecte sigui especialment eficient a l’hora d’assolir els resultats i sigui capaç d’aconseguir el seu propi finançament.\nQue sigui mesurable: ha d’incorporar indicadors de seguiment, d’anàlisi i d’èxit.\nLa viabilitat de la proposta: ha de ser factible econòmicament i organitzativament.\nLa participació d’altres organitzacions i agents que sostinguin la iniciativa.\nJurat i procediment de selecció de candidatures\nDels projectes presentats, el jurat en seleccionarà deu com a prefinalistes, als quals es demanarà el pla de negoci ampliat i, si es considera necessari, més informació sobre el projecte. El jurat s’entrevistarà amb aquests deu candidats i, fruit de tot aquest procés, es descartaran cinc projectes.\nAls cinc emprenedors que continuaran en el procés se’ls oferirà un assessorament empresarial de tres mesos per part d’empresaris per validar el model de negoci i definir factors crítics d’èxit. Fins a cinc empresaris coneixeran i analitzaran els projectes per donar feedback als emprenedors.\nAquests cinc prefinalistes defensaran les seves candidatures davant el jurat del premi, que escollirà els tres finalistes\nA proposta del jurat, el patronat de la Fundació Carulla escollirà el projecte guanyador. El premi podrà ser declarat desert si el jurat considera que cap projecte té prou qualitat.\nPer optar al premi cal emplenar els formularis d’inscripció i adjuntar la documentació que s’hi demana a www.premilluiscarulla.cat o www.fundaciocarulla.cat.\nL’emprenedor pot presentar avals tècnics, acadèmics i professionals de terceres persones sobre la rellevància, oportunitat o repercussió del projecte dins del seu àmbit.\nEl termini de presentació de candidatures s’inicia el dilluns 8 de gener de 2018 a les 9.00 hores i finalitzarà el diumenge 8 d’abril a les 24 hores.\nEl veredicte del jurat es donarà a conèixer en un acte públic a mitjan mes de novembre de 2018.\nLa Fundació Carulla signarà un contracte amb l’autor o autors dels projectes guanyadors, en el qual s’establiran els termes de la concessió del premi i de l’avaluació del projecte, i les condicions de difusió.\nEl termini màxim per executar els projectes guanyadors és de 18 mesos a partir de l’endemà de l’atorgament del premi.\nEl guanyador i els finalistes premiats es comprometen a complir els acords presos amb la Fundació Carulla i el seu equip de col·laboradors.\nLa Fundació Carulla es reserva el dret a fer difusió dels projectes.


Flying Dog Hostel Iquitos Iquitos Perú - Ofertes d'hotels amb els MILLORS DESCOMPTES EN LÍNIA\nReserva Flying Dog Hostel Iquitos\nMalecon Tarapaca 592, Iquitos Centre, Iquitos, Perú, 65\nFlying Dog Hostel Iquitos valoracions\n( 145 comentaris)Veure el que han dit els hostes\nCaracterístiques que t'encantaran sobre Flying Dog Hostel Iquitos\nHabitacions disponibles a Flying Dog Hostel Iquitos\n1 Llit en un Dormitori de 4 Llits amb Bany Privat (Bed in 4-Bed Dormitory Room with Private Bathroom)\nMés informació sobre Flying Dog Hostel Iquitos\nConvenientment situat a Iquitos, Flying Dog Hostel Iquitos és una base ideal des d'on explorar aquesta ciutat fantàstica. Des d'aquí, els viatgers poden gaudir d'un fàcil accés a tot el que aquesta viva ciutat ofereix. Amb la seva bona localització, l'hotel ofereix fàcil accès a les destinacions obligades de la ciutat.\nLes instal.lacions i els serveis que proveeix Flying Dog Hostel Iquitos asseguren una estada plaentera als seus clients. A l'hotel s'hi pot gaudir d'unes comoditats de primera classe com recepció 24 hores, magatzem d'equipatge, caixa forta.\nL'ambient de Flying Dog Hostel Iquitos es reflexa en cada habitació. servei de despertador, ventilador, plat de dutxa, bany compartit són només algunes de les comoditats a la vostra disposició. A més, l'oci que l'hotel ofereix assegurarà que tengui molt a fer durant el dia. Amb una localització ideal i amb comoditats imbatibles, Flying Dog Hostel Iquitos no troba competidors en cap categoria.\nValoracions d'hostes reals sobre Flying Dog Hostel Iquitos


La veu dels discapacitats | Col·legi de Periodistes de Catalunya\nTenen moltes coses a dir, però els periodistes només ens hi apropem per preguntar-los sobre la seva discapacitat, com si no estiguessin capacitats també per parlar de política, d'esports o d'economia, per posar-ne només alguns exemples. Com a professionals de la informació estem oberts a les seves demandes, encara que sovint les notícies sobre ells, que no acostumen a anar gaire grans, amaguen la mateixa condescendència que els brinda la resta de la gent. I això només alimenta l’estigma. La conclusió és, doncs, que la seva veu escara no s’escolta amb la força suficient.\nMartín Flores, amb una paràlisi cerebral d'un 70%, rodejat dels seus companys de la secció d'Esports de La Xarxa. Foto: José Luis Gómez Galarzo\nQualsevol que treballi amb persones amb discapacitat intel·lectual sap que “es controla cadascun dels aspectes de la seva vida” i que “no se’ls permet parlar, ni tan sols a través de l’art”, afirmava l’escriptora Cristina Morales (Granada, 1985), entrevistada al diari ARA arran de la publicació de la seva novel·la Lectura fácil (Anagrama, 2018), trencadora per la forma i pel fons, i protagonitzada per quatre dones discapacitades que tampoc no es mosseguen la llengua. Tots estem “oprimits per un sistema de dominació, però això arriba al màxim en institucions de tutela de persones amb discapacitat”, afegia Morales. Ara bé, és així realment (almenys pel que fa als mitjans de comunicació)? No se sent, la veu de les persones amb discapacitat? I en cas que la sentim, l’escoltem?\n“Cada vegada tenim més veu, si bé encara hi ha allò que el pare o la mare o el tutor volen contestar per tu”, respon Martín Flores, que té una paràlisi cerebral d’un 70% i que, des de 2014, treballa com a redactor a la secció d’Esports de La Xarxa, de la Maternitat de Barcelona, on fa prèvies de partits d’equips locals i cròniques d’esport adaptat. Va estar-hi becat sis mesos i després el van contractar: 35 hores setmanals i més de mil euros al mes. Flores diu que no té cap queixa de la feina, però que “al carrer encara hi ha qui pensa que no arribaràs enlloc, perquè tens una paràlisi cerebral o alguna altra discapacitat”.\nI com se supera aquest estigma? “Per començar els diria que ningú no és perfecte, que tots tenim capacitats i discapacitats”, afirma. I, mediàticament, en quin punt diries que som, pel que fa a la visibilització? “No som gaire visibles. Només quan hi ha Jocs Paralímpics o Special Olympics o algun altre acte gros. I ens tracten cada vegada millor, tot i així encara hi ha molta gent que diu “pobrets” o “quina gràcia”, i que no volen veure que som persones com tothom, amb drets i obligacions”, assegura.\nCal un llibre d’estil\nSegons el periodista Francesc Ponsa, tècnic de Comunicació a la Fundació Catalana Síndrome de Down, cada cop hi ha més consciència de la necessitat d’una representació mediàtica de la discapacitat intel·lectual que no estigmatitzi. En aquest sentit, a través d’Èxit21, la mateixa Fundació ha creat un llibre d’estil –“un document viu que va creixent”– amb recomanacions per als mitjans. Consells obvis però encara necessaris com desterrar paraules tan despectives com subnormal o invàlid; aclariments com ara que s’està malalt quan es té la grip, però que la discapacitat no és cap malaltia sinó una condició; i la recomanació d’evitar generalitzacions i estigmes, la condescendència i l’infantilisme. “Persones normals som tots”, diuen al vídeo que acompanya el llibre d’estil. “Tots”, insisteixen. “Tots, o ningú”.\nÈxit21 és un mitjà digital escrit, creat el 2011, dins la Fundació, que forma persones amb discapacitat intel·lectual perquè facin sentir la seva veu. Tot a base de pràctica i treball en equip: escriuen a casa, i després, al consell de redacció dels dilluns, discuteixen i afinen els articles entre tots, ajudats per Ponsa. Martín Flores en formava part, hi feia articles d’opinió sobre el Barça i el Madrid i entrevistes, fins que li va sorgir l’oportunitat a La Xarxa. Ponsa diu que incorporar persones amb discapacitat intel·lectual als mitjans de comunicació permet que aquestes persones “ofereixin el seu punt de vista”, que per això el lema d’Èxit21 és “La mirada que et falta”. “Si ens creiem el paradigma de la inclusió, aquesta és una visió més de la societat que no hem de bandejar”.\nQui signa aquesta peça va assistir un dilluns d’octubre al consell de redacció d’Èxit21 i la principal demanda sentida va ser que les persones amb discapacitat intel·lectual volen ser “un tertulià més”. Només que s’entengui això, ja quedarà clar el punt on ens trobem; i d’això va l’article. Les persones amb discapacitat intel·lectual tenen opinió sobre qualsevol tema imaginable i volen poder expressar-la davant de càmera, d’un micròfon o per escrit. Se’ls crida per parlar de discapacitat. “I això està bé”, diuen, ara bé també els agradaria opinar d’altres coses.\nSegons la periodista Míriam Crivillés, cap de Comunicació de la Fundació Aspronis (Creu Sant Jordi 2019), que treballa amb persones amb discapacitat intel·lectual i del desenvolupament, “en general, es parla dels col·lectius amb discapacitat, però sense donar veu directament a les persones”. Cal escoltar-les, que siguin elles mateixes les que es defineixin, recalca Crivillés, que alhora constata la predisposició dels periodistes a atendre les demandes d’entitats com la seva a nivell informatiu, encara que també detecta un cert “desconeixement de la discapacitat i de com comunicar-la”. Aplaudeix, per tant, iniciatives com la del llibre d’estil de la Fundació Catalana Síndrome de Down, i d’altres que s’estan coent, que ajudaran a filar més prim.\nL’Ajuntament de Barcelona té al web la Guia de comunicació inclusiva per construir un món més igualitari, que es va presentar al Col·legi el 25 d’octubre. Perquè és important “tenir present la manera com les persones volem ser anomenades i escoltar-nos”, diuen; i perquè la societat és diversa. “I reflectir aquesta diversitat en el llenguatge ens ajuda a construir un món més just i igualitari”, assegura Crivillés. Aquesta guia també dona consells de llenguatge inclusiu contra el racisme i els prejudicis ètnics i culturals; temes de gènere i del col·lectiu LGTBI; comunicació no verbal, i salut mental.\nCrivillés denuncia que encara s’abusa d’estereotips com la simpatia, la bondat i l’alegria: les persones amb discapacitat intel·lectual “són persones com tothom, amb virtuts i defectes, cal defugir la imatge angelical. I és aquí on les entitats hem de fer un gran esforç, perquè informativament es tracti les persones sense etiquetes”. La tècnica insisteix en la necessitat de difondre el missatge que “són persones amb els mateixos drets que tothom. Cal potenciar-ne tant les capacitats com les necessitats de suport. I cal donar-los l'oportunitat de fer sentir les seves reclamacions, donant-los l'altaveu”.\nMés veu, menys sobreprotecció\nCreus que sortiu prou, als mitjans? “No”, respon Pili Álvarez, treballadora amb discapacitat intel·lectual del Centre Especial de Treball de la Fundació Aspronis. “No veig gairebé mai notícies sobre nosaltres. I si sortim quan fem una manifestació, aquí a Catalunya, sortim només a TV3”, afirma. Us tracten com a persones de ple dret, als mitjans de comunicació? “Sí”. I se us hi dona prou veu? “No. No gaire”, conclou Álvarez.\nSi els donéssim més veu, se’ls sentiria, i s’entendria millor la seva condició. Se’ls sentiria amb la claredat que gasta Andy Trias al seu llibre Ignorant la SD. Memòries i reflexions (FCSD, 2018). Nascut el 1972 amb síndrome de Down, Trias no només forma part de la redacció d’Èxit21, sinó que treballa a la Fundació ”La Caixa” i presideix l’Assemblea dels Drets Humans de la Fundació Catalana Síndrome de Down. Assegura que voldria que el llibre “ajudés a obrir els ulls” a les famílies perquè “ja no tinguin por” quan se’ls diu que les persones com ell també s’han d’independitzar; que servís perquè “les empreses apostin per la nostra integració social i laboral”, i que fos “un estímul” per a altres persones amb discapacitat intel·lectual o Síndrome de Down.\n“El que ens condiciona és l’entorn, i el que ens cal són els mitjans per poder-nos desenvolupar”, diu Jordi Riu, un altre membre amb discapacitat intel·lectual de la redacció d’Èxit21, on van posar-li l’àlies de Jordipèdia per la quantitat de dades interessants amb què farceix els articles. “A vegades el problema són unes escales i la solució és tan senzilla com posar-hi una rampa. O un senyal acústic als semàfors, en el cas de les persones cegues”, explica.\nEl tècnic de la Fundació Catalana Síndrome de Down, Edgar Prat recorda que la mateixa ONU parla de persones “amb” discapacitat i que estableix unes mesures d’accessibilitat per a cada tipus de discapacitat. “Però no tot és posar una rampa, nosaltres necessitem ajudes específiques per a la discapacitat intel·lectual”, argumenta. També adverteix de l’existència a l’Estat espanyol “del gran lobby de ‘allò especial’: el negoci de les escoles especials, els centres de treball especials, etcètera”, i això que “la Convenció dels Drets de les Persones amb Discapacitat de l'ONU diu que totes les escoles i les empreses han de ser inclusives”. Amb tot, massa sovint, aclareix Prat, “qui està afectat no és la persona, sinó l’entorn i, encara que sigui de bona fe, s’acaba sobreprotegint i es manté la condició d’especials, amb tots els prejudicis”.\nLa pluralitat necessària\nLa discapacitat intel·lectual no és l’única discapacitat. També hi ha la discapacitat física, la sensorial (visual o auditiva), la de la parla i la derivada de trastorns mentals. I per motius evidents d’espai, aquest article no podia incloure-les totes. Tot i això, si féssim una llista global, la primera demanda seria donar-los més veu. Perquè expliquin la seva condició i, sobretot, perquè opinin de qualsevol altre tema: el seu punt de vista és indispensable per a la pluralitat que busquem com a societat.\nAcostar el micròfon a les persones sobre les quals informem, vaja. Tan senzill com això.


El recorregut donarà dues voltes a l'Estany i també passarà pel centre de Banyoles.\nLa Mitja Marató del Pla de l’Estany arriba diumenge a la 25a edició amb gairebé 600 participants\nLa cita estrena recorregut, més atractiu pels atletes que volen fer una bona marca, i també es farà la Volta Popular a l’Estany.\nÚltims preparatius per la 25a Mitja Marató del Pla de l’Estany de diumenge, organitzada pel Club Natació Banyoles, que estrena recorregut i imatge promocional. Des de l’organització de la prova s’ha volgut donar més protagonisme a l’Estany i per això s’hi faran dues voltes senceres, una en cada sentit. A més el nou recorregut tindrà també un pas pel centre urbà de Banyoles, concretament per la Plaça Major. Es tracta d’un nou traçat pensat perquè els atletes puguin fer una molt bona marca i s’ha reduït a la meitat el desnivell acumulat (de 160 a 80 metres). El president del Club, Albert Comas, i un dels membres de l’organització, Manel Torres, destaquen que el circuit és més atractiu pel corredor i també per l’espectador, que podrà viure més de prop la Mitja.\nPels corredors que vulguin tenir referències per la marca, l’organització compta amb quatre “llebres” amb ritmes diferents. Les inscripcions s’han tancat aquest dijous i s’han inscrit més de 570 corredors, superant de llarg els 240 de l’any passat. L'hora de sortida de la Mitja serà a les 9.30 h davant el CN Banyoles.\nFinal del Circuit de Curses Populars\nParal·lelament, també diumenge es disputarà la 12a Volta Popular a l’Estany de Banyoles, que tancarà el 3r Circuit de Curses Populars del Pla de l’Estany. El recorregut és d’uns 6,5 km i la inscripció supera les 200 persones.\nA més, dissabte es tancarà el Cicle de Conferències de la Mitja Marató amb una doble xerrada. El periodista Xavier Bonastre presentarà el seu llibre ‘100 històries del córrer’. I Tony Molinos parlarà del Proyecto Pol, una història de superació per donar a conèixer una malaltia minoritaria que afecta el seu fill. La cita és dissabte a les 7 de la tarda a la sala de socis del Club Natació Banyoles.\nLa Mitja i el canvi de recorregut obligaran a tallar el trànsit a diversos carrers durant el diumenge al matí. L’Ajuntament de Banyoles ha informat de 13 afectacions temporals, la majoria a partir de les 9 del matí, i algunes restriccions s’allargaran fins al migdia.\nTAGS: Mitja, Marató\nLa Mitja Marató del Pla de l'Estany arriba a la 25a edició estrenant recorregut 18/03/2019.\nEl CNB acull divendres la xerrada ‘Entrenant a l'Esther Guerrero. Del laboratori a la pista' 14/03/2019.\nLa 25a Mitja Marató del Pla de l’Estany escalfa motors amb un Cicle de Conferències 19/12/2018.


Balaguer acull aquest cap de setmana el IV Motor Tunning Show\nEls propers dies 29 i 30 de juliol, Balaguer acollirà el quart Motor Tunning Show Balaguer’17 amb vora quatre-cents vehicles d’arreu de Catalunya, Espanya, Andorra, França, Itàlia i Alemanya i amb alguna sorpresa que prepara la organització.\nDurant aquest dos dies, es faran vàries activitats com proves de so, il•luminació i tubs d’escapament.\nEl Motor Tunning Show és un esdeveniment organitzat per l’Associació Tot Mobil Real Concept Club amb la voluntat de promocionar aquest món tan fascinant. Un cap de setmana ple d’emocions envoltaran el pavelló Inpacsa de Balaguer. La concentració que es fa a Balaguer és la tercera més gran de Catalunya de les que es fan actualment.\nEl dissabte dia 29 de juliol, tindrà lloc l’obertura del recinte firal a les 19.30 h.\nA partir de les 20.00 h arribada de vehicles de diferents punts de l’estat espanyol.\nA partir de les 22.30 h rua pels diferents carrers de la ciutat fins a les 00.00 h que continuarà la festa al pavelló Inpacsa fins a les 03.00 h de la matinada.\nEl diumenge 30 de juliol continuarà la festa de la moguda Motor Tunning Show.\nS’obriran les portes del recinte a les 9,30 h. I es tancaran a les 17.00 h.\nA les 18.00 h lliurament de trofeus a càrrec de les autoritats locals i comarcals.\nSense resposta per “Balaguer acull aquest cap de setmana el IV Motor Tunning Show”


50 anys sense perdó - Diari de Girona\n50 anys sense perdó\njosep c. vergés 20.03.2016 | 00:00\nou anys abans de morir el dèspota Franco trencava el 1966 el concordat amb el Vaticà quan assaltava, després de tres dies tancats, els 500 estudiants reunits als Captuxins de Sarrià. Aquí s'acabava el seu acostament amb Europa que fins la democràcia no va voler saber-ne res més. Què hi fèiem a la Caputxinada tants estudiants? Fundar el Sindicat Democràtic d'Estudiants. No podíem a la universitat perquè ho tenia prohibit el rector García Valdecasas, familiar del García Valdecasas fundador de Falange amb un tal Primo de Rivera.\nMig segle després un nou rector, Dídac Ramírez, ens convida al paranimf. Passo primer pel rectorat i, com si res, García Valdecasas segueix rebent els màxims honors, el primer retrat que trobeu entrant al despatx, això sí a la dreta on no deu mirar el rector socialista. Una bidella en el seu castellà gris m'escridassa que cridarà la policia (plus ça change!) si fotografio l'oliós feixista. Segueixo sense espantar-me dels grisos i he penjat la foto de la vergonya a la xarxa, on trobareu l'únic rector que ha expulsat estudiants i professors.\nHe escrit al rector que, a part de despenjar el seu feixista predecessor, anul·li les sancions i reconegui els Caputxins que tingueren el valor democràtic que la universitat trepitjava. Al programa no hi figura i potser m'ha fet cas a mi i d'altres perquè ha signat l'ordre de restituir els nostres drets i ha donat una plaqueta a Fra Enric Castells, per cert l'únic que saludava els delegats i delegades del Sindicat Democràtic d'Estudiants. Demano a la professora Isabel Miralles, secretària de la universitat, com va el perdó i em dóna llargues. Escric de nou al rector: "Espero que funcioni amb la mateixa fluidesa que la meva expulsió fa 50 anys i no sigui la seva signatura un simple acte publicitari".\nEl paranimf és ben tètric, construït en època d'Isabel II a partir de 1860. El català queda exclòs i els catalans pràcticament també amb grans plafons que ressalten Castella per tres cops, Còrdova i dues peticions catalanes de tenir estudis. Tanta relativitat pictòrica, com la que reflecteix el rectorat, és tan tètrica com no reconèixer en la commemoració que la universitat va prohibir l'acte de fundació. El programa mateix posa una fota del paranimf plena d'estudiants, però es tracta d'una assemblea beneïda pel règim sis mesos després, no el març de 1966!\nLa universitat també reescriu la història relativitzant la Caputxinada com a part del control comunista de l'oposició. L'historiador Borja de Riquer ens situa al nivell de Comissions Obreres, el sindicat comunista. Però entre estudiants els comunistes eren el 40% dels delegats que, que jo sàpiga, no dóna la majoria. Hi hagué altres protestes sonades a part de la Caputxinada, però aquesta fou l'única que transcendí a tot el poble, a Espanya i al món. La vaga de tramvies i el boicot a La Vanguardia Española del director Galinsoga (¡los catalanes sois una mierda!) foren importants, però no marca un abans i un després com admet el cronista oficial: "Marca la fallida intel·lectual del règim amb un impacte ciutadà excepcional i insòlit. La generació del 66 marca un canvi radical d'actituds polítiques". El PSUC hi era, però manaven els estudiants. Al costat meu, la catedràtica de grec Montserrat Jofresa, vídua del sancionat Carles Martí Hennerberg. 50 anys sense perdó arriben massa tard.